CELEX: 22013A1221(01)
Language: mt
Date: 2013-12-23 00:00:00
Title: Protokoll bejn l-Unjoni Ewropea u l-Unjoni tal-Komoros li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija fis-settur tas-Sajd fis-seħħ bejn iż-żewġ Partijiet

21.12.2013   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 349/5
               
            PROTOKOLL
      bejn l-Unjoni Ewropea u l-Unjoni tal-Komoros li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija fis-settur tas-Sajd fis-seħħ bejn iż-żewġ Partijiet
      Artikolu 1
      Il-perjodu ta’ applikazzjoni u opportunitajiet tas-sajd
      1.   Mill-1 ta' Jannar 2014 u għal żmien ta' tliet snin, opportunitajiet ta' sajd skont l-Artikolu 5 tal-Ftehim għandhom ikunu kif ġej:
      L-ispeċijiet li jpassu ħafna (l-ispeċijiet imniżżla fl-Anness 1 tal-Konvenzjoni tal-1982 tan-Nazzjonijiet Uniti dwar il-Liġi tal-Baħar) minbarra l-familji Alopiidae u Sphyrnidae, kif ukoll l-ispeċijiet li ġejjin: Cetorhinus maximus, Rhincodon typus, Carcharodon carcharias, Carcharhinus falciformis, Carcharhinus longimanus;
      —   bastimenti għas-sajd tat-tonn bit-tartarun: 42 bastimenti
      —   sajd b'bastimenti bil-konz tal-wiċċ: 20 bastiment.
      2.   Il-paragrafu 1 għandu japplika suġġett għad-dispożizzjonijiet tal-Artikoli 5, 6, 7 u 8 ta’ dan il-Protokoll.
      3.   Bastimenti rreġistrati taħt il-bandiera ta' Stat Membru tal-Unjoni Ewropea (minn hawn 'l quddiem imsejħa 'bastimenti tal-Unjoni Ewropea') jistgħu jwettqu attivitajiet ta' sajd fiż-żona tas-sajd tal-Unjoni tal-Komoros biss jekk ikunu fil-pussess ta' liċenzja tas-sajd valida li tkun inħarġet mill-Unjoni tal-Komoros skont dan il-Protokoll.
      Artikolu 2
      Il-kontribuzzjoni finanzjarja – Il-metodi ta’ ħlas
      1.   Il-kontribuzzjoni finanzjarja msemmija fl-Artikolu 7 tal-Ftehim ta’ Sħubija dwar is-Sajd hija stabbilita, għall-perjodu msemmi fl-Artikolu 1, għal EUR 1 800 000.
      2.   Il-kontribuzzjoni finanzjarja tinkludi:
      
                  a)
               
               
                  ammont annwali għall-aċċess għaż-żona tas-sajd tal-Unjoni tal-Komoros ta’ EUR 300 000 ekwivalenti għal tunnellaġġ ta’ referenza ta’ 6 000 tunnellata fis-sena;
               
            
                  b)
               
               
                  ammont speċifiku ta’ EUR 300 000 fis-sena għall-appoġġ għall-implimentazzjoni tal-politika settorjali tas-sajd tal-Unjoni tal-Komoros.
               
            3.   Il-paragrafu 1 għandu japplika skont id-dispożizzjonijiet tal-Artikoli 5, 6, 7 u 8 ta’ dan il-Protokoll u tal-Artikoli 12 u 13 tal-Ftehim.
      4.   Il-kontribuzzjoni finanzjarja msemmija fil-paragrafu 1 titħallas mill-Unjoni Ewropea bir-rata ta’ EUR 600 000 fis-sena matul il-perjodu ta’ applikazzjoni ta’ dan il-Protokoll li tikkorrispondi għat-total tal-ammonti annwali msemmija fil-paragrafu 2(a) u (b).
      5.   Il-ħlas mill-Unjoni Ewropea tal-kontribuzzjoni finanzjarja kif prevista mill-paragrafu 2(a) għall-aċċess għall-bastimenti tal-Unjoni Ewropea għaż-żona tas-sajd tal-Unjoni tal-Komoros għandu jsir mhux aktar tard minn 90 jum wara d-data tal-applikazzjoni provviżorja tal-Protokoll, u mhux aktar tard minn 60 jum mid-data tal-anniversarju tal-applikazzjoni provviżorja tal-Protokoll fis-snin ta' wara.
      6.   Iż-żewġ Partijiet għandhom jistabbilixxu monitoraġġ regolari tal-qabdiet tal-bastimenti tal-UE fiż-żona tas-sajd tal-Unjoni tal-Komoros. Għal dan il-għan, iż-żewġ partijiet għandhom janalizzaw fuq bażi regolari, u b'mod partikolari fi ħdan il-Kummissjoni Konġunta, il-qabdiet u l-isforzi tal-bastimenti tal-UE li jinsabu fiż-żona tas-sajd tal-Unjoni tal-Komoros.
      7.   Jekk il-kwantità totali annwali tal-qabdiet li jsiru mill-bastimenti tal-UE li jkunu qed jistadu fiż-żona tal-Unjoni tal-Komoros taqbeż it-tunnellaġġ ta' referenza indikat fil-punt 2(a), l-ammont totali tal-kontribuzzjoni finanzjarja annwali għandu jiżdied bl-ammont ta' EUR 50 għal kull tunnellata żejda li tinqabad matul dik is-sena speċifika. Madankollu, l-ammont totali annwali mħallas mill-Unjoni Ewropea ma jistax ikun ogħla mid-doppju tal-ammont indikat fil-paragrafu 2(a) (EUR 600 000). Meta l-kwantitajiet maqbuda mill-bastimenti tal-Unjoni Ewropea jkunu ogħla mill-kwantitajiet li jikkorrispondu għad-doppju tal-ammont annwali totali, l-ammont dovut għall-kwantità li tkun ogħla minn dan il-limitu jitħallas is-sena ta’ wara.
      8.   L-allokazzjoni tal-kontribuzzjoni finanzjarja msemmija fil-paragrafu 2(a) taqa’ taħt id-diskrezzjoni sħiħa tal-awtoritajiet Komorjani.
      9.   Il-kontribuzzjoni finanzjarja indikata fl-Artikolu 2(2) ta’ dan il-Protokoll għandha tiġi ttrasferita f’kont uniku tat-Teżor Pubbliku miftuħ fil-Bank Ċentrali tal-Komoros. L-Unjoni tal-Komoros għandha tinnotifika r-referenzi ta' dan il-kont lill-Unjoni Ewropea kull sena.
      10.   Minn dan il-kont uniku, l-ammont li jikkorrispondi għall-kontribuzzjoni finanzjarja msemmija fl-Artikolu 2(b) għandu jiġi ttrasferit fil-kont TR 5006 miftuħ fil-Bank Ċentrali tal-Komoros mill-Ministeru responsabbli għas-sajd.
      Artikolu 3
      Il-promozzjoni ta’ sajd sostenibbli u responsabbli fl-ilmijiet Komorjani
      1.   Il-Partijiet għandhom jiftiehmu, fi ħdan il-Kumitat Konġunt previst fl-Artikolu 9 tal-Ftehim ta’ Sħubija dwar is-Sajd u sa mhux aktar tard minn tliet xhur wara li tibda tiddekorri l-applikazzjoni provviżorja ta’ dan il-Protokoll, dwar programm settorjali multiannwali, u l-metodi tal-applikazzjoni tiegħu, b’mod partikolari:
      
                  a)
               
               
                  il-linji gwida annwali u multiannwali għall-użu tal-kontribuzzjoni finanzjarja msemmija fl-Artikolu 2(2)(b);
               
            
                  b)
               
               
                  l-għanijiet, kemm dawk annwali kif ukoll dawk multiannwali, li għandhom jintlaħqu sabiex jiġu żgurati l-kundizzjonijiet għal sajd responsabbli u sostenibbli, filwaqt li jiġu kkunsidrati l-prijoritajiet espressi mill-Unjoni tal-Komoros fil-politika nazzjonali tagħha dwar is-sajd jew f'politiki oħra ta' qafas li jippromwovu prattiki ta' sajd ta' dan it-tip;
               
            
                  c)
               
               
                  il-kriterji u l-proċeduri li jridu jintużaw biex issir evalwazzjoni tar-riżultati miksuba, fuq bażi annwali.
               
            2.   Kwalunkwe emenda proposta għall-programm settorjali pluriennali trid tiġi approvata miż-żewġ Partijiet fi ħdan il-Kumitat Konġunt.
      3.   Kull sena ż-żewġ Partijiet fi ħdan il-Kumitat Konġunt, għandhom iwettqu evalwazzjoni tar-riżultati tal-implimentazzjoni tal-Programm settorjali pluriennali. Jekk ikun meħtieġ, iż-żewġ Partijiet għandhom ikomplu dan il-monitoraġġ wara li jintemm dan il-Protokoll, sakemm tintuża l-kontribuzzjoni finanzjarja speċifika kollha prevista fl-Artikolu 2(2)(b).
      4.   Kull sena, l-Unjoni tal-Komoros għandha jiddeċiedu dwar l-allokazzjoni, jekk ikun il-każ, ta’ ammont addizzjonali mal-kontribuzzjoni finanzjarja msemmija fl-Artikolu 2(2)(b) bil-għan li jiġi implimentat il-Programm Settorjali Multiannwali. Din l-allokazzjoni trid tiġi kkomunikata lill-Unjoni Ewropea.
      Artikolu 4
      Kooperazzjoni xjentifika u teknika għal sajd responsabbli
      1.   Iż-żewġ Partijiet jimpenjaw ruħhom biex jippromwovu sajd responsabbli fiż-żona tas-sajd tal-Unjoni tal-Komoros abbażi tal-prinċipju ta' non-diskriminazzjoni bejn il-flotot differenti li joperaw f'din iż-żona u tal-ġlieda kontra s-sajd illegali, mhux irrappurtat u mhux irregolat (IUU).
      2.   Tul il-perjodu kopert minn dan il-Protokoll, l-Unjoni Ewropea u l-Unjoni tal-Komoros għandhom jagħmlu ħilithom biex jimmonitorjaw il-qagħda tar-riżorsi tas-sajd fiż-żona tas-sajd tal-Unjoni tal-Komoros.
      3.   Iż-żewġ Partijiet għandhom jirrispettaw ir-rakkomandazzjonijiet u r-riżoluzzjonijiet tal-Kummissjoni għat-Tonn tal-Oċean Indjan (KTOI) u jintrabtu li jippromwovu l-kooperazzjoni fil-livell tas-subreġjun rigward il-ġestjoni responsabbli tal-attivitajiet tas-sajd.
      4.   Skont l-Artikolu 4 tal-Ftehim, fuq il-bażi tar-rakkomandazzjonijiet u r-riżoluzzjonijiet adottati fi ħdan l-KTOI u fid-dawl tal-aqwa pariri xjentifiċi disponibbli, il-Partijiet għandhom jikkonsultaw flimkien fi ħdan il-Kumitat Konġunt previst fl-Artikolu 9 tal-Ftehim sabiex jadottaw, jekk ikun meħtieġ wara laqgħa xjentifika u bi qbil komuni, miżuri tekniċi ta' konservazzjoni li għandhom jiġu implimentati minn bastimenti tal-Unjoni Ewropea sabiex tiġi żgurata l-ġestjoni sostenibbli tar-riżorsi tas-sajd.
      Artikolu 5
      Reviżjoni tal-opportunitajiet tas-sajd u ta' miżuri tekniċi bi qbil komuni fi ħdan il-Kumitat Konġunt
      1.   Kif previst mill-Artikolu 9 tal-Ftehim ta' Sħubija dwar is-Sajd, il-Kumitat Konġunt jista' jirrevedi l-opportunitajiet tas-sajd imsemmija fl-Artikolu 1 u jaġġustahom bi qbil reċiproku, sakemm dawn jibqgħu konformi mal-pariri u mar-rakkomandazzjonijiet xjentifiċi tal-KTOI.
      2.   F’dan il-każ, il-kontribuzzjoni finanzjarja msemmija fl-Artikolu 2(2a) għandha tiġi aġġustata proporzjonalment u pro rata temporis. Madankollu, l-ammont annwali totali tal-kontribuzzjoni finanzjarja mħallsa mill-Unjoni Ewropea ma jistax ikun ogħla mid-doppju tal-ammont imsemmi fl-Artikolu 2(2a).
      3.   Meta jkun meħtieġ, il-Kumitat Konġunt jista' jeżamina u jadatta, bi qbil reċiproku, id-dispożizzjonijiet li jirregolaw l-twettiq ta' attivitajiet tas-sajd u r-regoli dwar l-implimentazzjoni ta' dan il-Protokoll u tal-Annessi tiegħu.
      Artikolu 6
      Sajd sperimentali u opportunitajiet tas-sajd ġodda
      1.   Fejn il-bastimenti tal-UE juru interess fl-attivitajiet tas-sajd li mhumiex previsti fl-Artikolu 1 għall-fini ta' ttestjar tal-fattibbiltà teknika u l-vijabbiltà ekonomika ta' tipi ta' sajd ġodda, il-liċenzji għat-twettiq ta' attivitajiet bħal dawn fuq bażi esploratorja jistgħu jiġu allokati b'konformità mal-leġislazzjoni rilevanti tal-Unjoni tal-Komoros. Fejn ikun possibbli, sajd esploratorju ta' dan it-tip għandu jitwettaq bl-appoġġ ta' kompetenza xjentifika u teknika disponibbli fuq livell lokali.
      2.   Għal dan il-għan, l-Unjoni Ewropea għandha tikkomunika lill-awtoritajiet tal-Unjoni tal-Komoros it-talbiet għal-liċenzji tas-sajd sperimentali fuq il-bażi ta’ fajl tekniku li jispeċifika:
      
                  —
               
               
                  l-ispeċi fil-mira,
               
            
                  —
               
               
                  il-karatteristiċi tekniċi tal-bastiment;
               
            
                  —
               
               
                  l-esperjenza tal-uffiċjali tal-bastiment fir-rigward tal-attivitajiet ta' sajd ikkonċernati,
               
            
                  —
               
               
                  il-parametri tekniċi tal-kampanja tas-sajd sperimentali (dewmien, tagħmir, reġjuni għall-esplorazzjoni, eċċ.);
               
            
                  —
               
               
                  it-tip ta' dejta miġbura sabiex jiġi żgurat monitoraġġ xjentifiku tal-impatt tal-attivitajiet tas-sajd fuq ir-riżorsi u fuq l-ekosistemi.
               
            3.   L-awtorizzazzjonijiet għas-sajd sperimentali għandhom jiġu miftiehma għal perjodu massimu ta’ 12-il xahar. Dawn huma soġġetti għall-pagament ta’ tariffa ffissata mill-awtoritajiet tal-Unjoni tal-Komoros.
      4.   Il-qabdiet li jsiru skont u matul il-kampanja ta’ esplorazzjoni jibqgħu l-proprjetà ta’ sid il-bastiment.
      5.   Id-dettalji tar-riżultati tal-kampanja għandhom jiġu kkomunikati lill-Kumitat Konġunt għall-analiżi.
      6.   F’każ li l-Partijiet jikkunsidraw li l-kampanji sperimentali jkunu taw riżultati pożittivi, l-awtoritajiet Komorjani, waqt laqgħa tal-Kumitat Konġunt, jistgħu jallokaw opportunitajiet ta’ sajd ta’ speċijiet ġodda lill-flotta tal-Unjoni Eworpea sakemm jiskadi dan il-Protokoll. Il-kontribuzzjoni finanzjarja msemmija fl-Artikolu 2(2a) ta’ dan il-Protokoll tiżdied b’konsegwenza ta’ dan. Il-pagamenti u l-kundizzjonijiet applikabbli għas-sidien tal-bastimenti kif previsti fl-Anness għandhom jiġu emendati skont dan.
      Artikolu 7
      Is-sospensjoni u r-reviżjoni tal-ħlas tal-kontribuzzjoni finanzjarja
      1.   Il-kontribuzzjoni finanzjarja msemmija fl-Artikolu 2(2)(a) u (b) tista’ tiġi riveduta jew sospiża wara konsultazzjoni fi ħdan il-Kumitat Konġunt f’każ li tapplika kundizzjoni waħda jew aktar minn dawn li ġejjin:
      
                  a)
               
               
                  jekk fiż-żona tal-Unjoni tal-Komoros ma jkunux jistgħu jsiru attivitajiet tas-sajd għal raġunijiet mhux previsti minbarra fenomeni naturali;
               
            
                  b)
               
               
                  tibdil sinifikanti fid-definizzjoni u l-implimentazzjoni tal-politika tas-sajd ta' waħda mill-Partijiet li jaffettwa d-dispożizzjonijiet ta' dan il-Protokoll;
               
            
                  c)
               
               
                  fil-każ tal-iskattar ta' mekkaniżmi ta' konsultazzjoni previsti mill-Artikolu 96 tal-Ftehim ta' Cotonou fir-rigward ta' ksur tal-elementi essenzjali u fundamentali tad-drittijiet tal-bniedem kif definiti skont l-Artikolu 9 tal-istess Ftehim;
               
            2.   L-Unjoni Ewropea tista' tissospendi jew tirrevedi parti minn jew il-ħlas kollu tal-kontribuzzjoni finanzjarja speċifika prevista fl-Artikolu 2(2)(b) ta’ dan il-Protokoll:
      
                  a)
               
               
                  meta r-riżultati miksuba ma jkunux konformi mal-ipprogrammar wara evalwazzjoni mwettqa mill-Kumitat Konġunt;
               
            
                  b)
               
               
                  f’każ li ma tiġix implimentata l-kontribuzzjoni finanzjarja.
               
            3.   Il-ħlas tal-kontribuzzjoni finanzjarja jibda mill-ġdid wara konsultazzjoni u ftehim bejn iż-żewġ Partijiet malli tiġi stabbilita mill-ġdid is-sitwazzjoni ta’ qabel l-avvenimenti msemmija fil-paragrafu 1, u/jew meta r-riżultati tal-implimentazzjoni finanzjarja msemmija fil-paragrafu 2 jiġġustifikawh.
      Artikolu 8
      Is-sospensjoni tal-implimentazzjoni tal-Protokoll
      1.   L-implimentazzjoni ta’ dan il-Protokoll tista’ tiġi sospiża fuq inizjattiva ta’ waħda miż-żewġ Partijiet wara konsultazzjoni fi ħdan il-Kumitat Konġunt jekk isseħħ xi waħda jew aktar mill-kondizzjonijiet li ġejjin:
      
                  a)
               
               
                  jekk fiż-żona tal-Unjoni tal-Komoros ma jkunux jistgħu jsiru attivitajiet tas-sajd għal raġunijiet mhux previsti minbarra fenomeni naturali;
               
            
                  b)
               
               
                  tibdil sinifikanti fid-definizzjoni u l-implimentazzjoni tal-politika tas-sajd ta' waħda mill-Partijiet li jaffettwa d-dispożizzjonijiet ta' dan il-Protokoll;
               
            
                  c)
               
               
                  fil-każ tal-iskattar ta' mekkaniżmi ta' konsultazzjoni previsti mill-Artikolu 96 tal-Ftehim ta' Cotonou fir-rigward ta' ksur tal-elementi essenzjali u fundamentali tad-drittijiet tal-bniedem kif definiti skont l-Artikolu 9 tal-istess Ftehim;
               
            
                  d)
               
               
                  l-Unjoni Ewropea tonqos li tħallas il-kontribuzzjoni finanzjarja prevista fl-Artikolu 2(2)(a), għal raġunijiet oħrajn minbarra dawk previsti fl-Artikolu 7 ta’ dan il-Protokoll;
               
            
                  e)
               
               
                  tilwima serja u mingħajr soluzzjoni bejn iż-żewġ Partijiet dwar l-applikazzjoni jew l-interpretazzjoni ta' dan il-Protokoll.
               
            2.   Meta l-applikazzjoni tal-Protokoll tiġi sospiża għal raġunijiet oħrajn minbarra dawk imsemmija fil-punt 1(c) hawn fuq, din is-sospensjoni hija soġġetta għan-notifika mill-Parti interessata tal-intenzjoni tagħha bil-miktub u tal-inqas tliet xhur qabel id-data li fiha għandha tidħol fis-seħħ din is-sospensjoni. Is-sospensjoni tal-Protokoll għar-raġunijiet stabbiliti fil-punt 1(c) tkun applikata minnufih wara li tittieħed id-deċiżjoni ta’ sospensjoni.
      3.   F’każ ta’ sospensjoni, il-Partijiet għandhom ikomplu bil-konsultazzjonijiet sabiex isibu soluzzjoni bonarja għat-tilwima ta’ bejniethom. Meta tinkiseb it-tali soluzzjoni, il-Protokoll jibda japplika mill-ġdid u l-ammont tal-kontribuzzjoni finanzjarja għandu jitnaqqas b’mod proporzjonali u pro rata temporis skont it-tul ta’ żmien li matulu l-applikazzjoni tal-Protokoll kienet sospiża.
      Artikolu 9
      Leġiżlazzjoni applikabbli
      1.   L-attivitajiet tal-bastimenti tas-sajd tal-UE li joperaw fiż-żona tas-sajd tal-Unjoni tal-Komoros għandhom ikunu rregolati mil-liġi applikabbli fl-Unjoni tal-Komoros, sakemm il-Ftehim ta' Sħubija dwar is-Sajd jew dan il-Protokoll ma jistabbilixxix mod ieħor.
      2.   Iż-żewġ partijiet għandhom jinnotifikaw lil xulxin bil-miktub rigward kwalunkwe bidla fil-politika jew fil-leġiżlazzjoni tagħhom dwar is-sajd.
      Artikolu 10
      Il-kompjuterizzazzjoni tal-iskambji
      1.   L-Unjoni tal-Komoros u l-Unjoni Ewropea se jimpenjaw rwieħhom li jimplimentaw mingħajr dewmien is-sistemi kompjuterizzati meħtieġa għall-iskambju elettroniku tal-informazzjoni u d-dokumenti kollha marbutin mal-implimentazzjoni tal-Ftehim.
      2.   F’kull waqt, il-forma elettronika ta’ dokumenti previsti f'dan il-Protokoll għandha titqies bħala li hi ekwivalenti għall-verżjoni stampata tagħhom.
      3.   L-Unjoni tal-Komoros u l-Unjoni Ewropea għandhom jinnotifikaw lil xulxin minnufih rigward kwalunkwe ħsara fis-sistema kompjuterizzata. F’dan il-każ l-informazzjoni u d-dokumenti marbuta mal-implimentazzjoni tal-Ftehim jiġu awtomatikament sostitwiti mill-verżjoni stampata tagħhom.
      Artikolu 11
      Kunfidenzjalità tad-dejta
      L-Unjoni tal-Komoros u l-Unjoni Ewropea jimpenjaw rwieħhom sabiex id-dejta personali kollha dwar il-bastimenti tal-UE u dwar l-attivitajiet tagħhom tas-sajd miksuba fil-kuntest tal-Ftehim tiġi ttrattata f’kull ħin b’mod kunfidenzjali, skont il-prinċipji ta’ kunfidenzjalità u tal-protezzjoni tad-dejta.
      Artikolu 12
      It-terminazzjoni
      1.   Fil-każ ta’ terminazzjoni ta’ dan il-Protokoll, il-Parti kkonċernata għandha tinnotifika bil-miktub lill-Parti l-oħra bl-intenzjoni tagħha li ttemm il-Protokoll mill-inqas sitt xhur qabel id-data li fiha sseħħ it-terminazzjoni.
      2.   Kif tintbagħat in-notifika msemmija fil-paragrafu ta’ qabel il-Partijiet għandhom jibdew il-konsultazzjonijiet.
      Artikolu 13
      Applikazzjoni provviżorja
      Dan il-Protokoll u l-Anness tiegħu għandhom japplikaw b’mod provviżorju mit-1 ta’ Jannar 2014.
      Artikolu 14
      Dħul fis-seħħ
      Dan il-Protokoll u l-Anness tiegħu jidħlu fis-seħħ fid-data li fiha l-Partijiet jinnotifikaw lil xulxin bit-tlestija tal-proċeduri meħtieġa f’dan ir-rigward.
      
         
            
               Għall-Unjoni Ewropea
            
         
         
            
               Għall-Unjoni tal-Komoros
            
         
      
      
         ANNESS
         
            KUNDIZZJONIJIET LI JIRREGOLAW L-ATTIVITAJIET TAS-SAJD TAL-BASTIMENTI TAL-UNJONI EWROPEA
         
         KAPITOLU I
         
            DISPOŻIZZJONIJIET ĠENERALI
         
         1.   Għażla tal-awtorità kompetenti
         
         Għall-finijiet ta’ dan l-Anness u sakemm ma’ jkunx indikat mod ieħor, kull referenza għall-Unjoni Ewropea (l-UE) jew għall-Unjoni tal-Komoros bħala awtorità kompetenti għandha tfisser:
         
                     —
                  
                  
                     Għall-Unjoni Ewropea: il-Kummissjoni Ewropea, fejn xieraq permezz tad-delegazzjoni tal-UE fil-Mawrizju;
                  
               
                     —
                  
                  
                     għall-Unjoni tal-Komoros: Ministeru responsabbli għas-sajd fl-Unjoni tal-Komoros.
                  
               2.   Żona ta' sajd
         
         Sabiex ma jiġix affettwat is-sajd fuq skala żgħira, il-bastimenti tal-UE ma jistgħux joperaw akter 'l ġewwa minn 10 mili nawtiċi madwar kull gżira.
         Barra minn hekk, it-tbaħħir u s-sajd minn bastimenti tal-UE għandhom ikunu pprojbiti f'raġġ ta' 3 mili nawtiċi minn unitajiet ta' irkaptu biex jinġema' l-ħut (FADs) ankrati li jkunu ġew installati mill-Ministeru tas-Sajd tal-Unjoni tal-Komoros. Dan il-Ministeru għandu jgħarraf lis-sidien bil-koordinati u għandu jindika l-pożizzjoni tal-FADs ankrati meta tinħareġ il-liċenzja tas-sajd.
         Iż-żoni pprojbiti għat-tbaħħir u s-sajd għandhom jiġu kkomunikati lill-UE għal finijiet ta' informazzjoni, kif għandu jsir ukoll fil-każ ta' kwalunkwe bidliet oħra li jikkonċernaw lil dawn iż-żoni. Dawn għandhom jiġu mħabbra tal-inqas xahrejn qabel l-applikazzjoni tagħhom.
         3.   Kontijiet Bankarji
         
         l-Unjoni tal-Komoros għandha tgħarraf lill-UE, qabel l-applikazzjoni provviżorja tal-Protokoll, id-dettalji tal-kont bankarju tal-Bank Ċentrali tal-Unjoni tal-Komoros li fih għandhom jitħallsu l-ammonti finanzjarji dovuti mill-bastimenti tal-UE skont il-Ftehim. L-ispejjeż marbutin mat-trasferimenti bankarji għandhom jitħallsu mis-sidien tal-bastimenti.
         KAPITOLU II
         
            AWTORIZZAZJONIJIET GĦAS-SAJD
         
         Għall-finijiet tal-applikazzjoni tad-dispożizzjonijiet ta' dan l-Anness, it-terminu “awtorizzazzjoni għas-sajd” huwa definit bħala d-dritt li wieħed iwettaq attivitajiet tas-sajd tul perjodu speċifiku, f'żona speċifika jew bħala parti minn tip ta' sajd speċifiku.
         1.   Kundizzjoni għall-ksib ta’ awtorizzazzjoni tas-sajd għat-tonn – bastimenti eliġibbli
         
         
                  
                     1.1.
                  
                  
                     L-awtorizzazzjonijiet tas-sajd għat-tonn imsemmija fl-Artikolu 7 tal-Ftehim għandhom jinħarġu bil-kundizzjoni li l-bastiment huwa inkluż fir-reġistru tal-bastimenti tas-sajd tal-UE u fil-lista tal-bastimenti tas-sajd awtorizzati tal-KTOI u li jkunu ntlaħqu l-obbligi l-oħra kollha ta’ qabel tas-sid tal-bastiment, tal-kaptan, jew tal-bastiment innifsu li jirriżultaw mill-attivitajiet tas-sajd fl-Unjoni tal-Komoros skont il-Ftehim u skont il-leġiżlazzjoni tal-Unjoni tal-Komoros dwar is-sajd.
                  
               
                  
                     1.2.
                  
                  
                     Kull bastiment tal-Unjoni li jitlob liċenzja tas-sajd jista' jkun irrappreżentat minn aġent residenti fil-Ginea Bissaw.
                  
               2.   Applikazzjoni għal-liċenzja tas-sajd
         
         
                  
                     2.1.
                  
                  
                     L-awtoritajiet kompetenti tal-UE għandhom jissottomettu lill-awtoritajiet kompetenti tal-Unjoni tal-Komoros applikazzjoni għal kull bastiment li jixtieq jistad skont il-Ftehim, mill-anqas 20 jum qabel id-data tal-bidu tal-validità mitluba.
                  
               
                  
                     2.2.
                  
                  
                     Għal kull applikazzjoni tal-bidu għal awtorizzazzjoni tas-sajd abbażi tal-Protokoll fis-seħħ, jew wara tibdil tekniku fil-bastiment ikkonċernat, l-applikazzjoni għandu jkollha magħha:
                     
                                 i.
                              
                              
                                 il-prova tal-pagament tat-tariffa tal-ħlas minn qabel għall-perjodu ta’ validità tal-awtorizzazzjoni tas-sajd mitluba;
                              
                           
                                 ii.
                              
                              
                                 l-isem, l-indirizz u d-dettalji ta’ kuntatt:
                                 
                                             —
                                          
                                          
                                             ta’ sid il-bastiment tas-sajd;
                                          
                                       
                                             —
                                          
                                          
                                             tal-operatur tal-bastiment tas-sajd;
                                          
                                       
                                             —
                                          
                                          
                                             tal-aġent lokali tal-bastiment;
                                          
                                       
                           
                                 iii.
                              
                              
                                 ritratt riċenti bil-kulur tal-bastiment, li juri veduta laterali tiegħu, li jkun kbir mill-inqas 15-il ċentimetru b’10 ċentimetri;
                              
                           
                                 iv.
                              
                              
                                 iċ-ċertifikat ta’ kemm il-bastiment ikun f'kundizzjoni tajba għat-tbaħħir;
                              
                           
                                 v.
                              
                              
                                 in-numru ta’ reġistrazzjoni tal-bastiment;
                              
                           
                                 vi.
                              
                              
                                 il-koordinati tat-transponder VMS;
                              
                           
                                 vii.
                              
                              
                                 id-dettalji ta’ kuntatt tal-bastiment tas-sajd (in-numru tal-faks, l-indirizz elettroniku, eċċ.).
                              
                           
               
                  
                     2.3.
                  
                  
                     Għat-tiġdid ta’ awtorizzazzjoni tas-sajd skont il-Protokoll fis-seħħ għal bastiment li l-ispeċifikazzjonijiet tekniċi tiegħu ma jkunux inbidlu, l-applikazzjoni għat-tiġdid għandu jkollha magħha biss il-prova tal-ħlas tat-tariffa.
                  
               3.   Ħlasijiet
         
         
                  
                     3.1.
                  
                  
                     L-awtorizzazzjonijiet tas-sajd għandhom jingħataw meta dawn l-ammonti jkunu tħallsu lill-awtoritajiet nazzjonali kompetenti:
                     
                                 —
                              
                              
                                 EUR 4 235 għal kull bastiment tas-sajd għat-tonn bit-tartarun, ekwivalenti għall-ħlasijiet dovuti għal 77 tunnellata tonn maqbuda fiż-żona tas-sajd tal-Unjoni tal-Komoros,
                              
                           
                                 —
                              
                              
                                 EUR 2 475 għal kull bastiment tas-sajd bil-konzijiet tal-wiċċ, ekwivalenti għall-ħlasijiet dovuti għal 45 tunnellata tonn maqbuda fiż-żona tas-sajd tal-Unjoni tal-Komoros.
                              
                           
               
                  
                     3.2.
                  
                  
                     Il-ħlasijiet għandhom ikunu ta' EUR 55 għal kull tunnellata maqbuda fiż-żona tas-sajd tal-Unjoni tal-Komoros.
                  
               4.   Lista provviżorja tal-bastimenti awtorizzati li jistadu
         
         Ladarba tkun irċeviet l-applikazzjonijiet għal-liċenzji tas-sajd u n-notifika tal-ħlas bil-quddiem, l-Unjoni tal-Komoros għandha tfassal minnufih il-lista provviżorja, għal kull kategorija ta' bastiment, tal-bastimenti li jkunu applikaw. Din il-lista għandha tiġi kkomunikata minnufih lill-awtorità nazzjonali kompetenti responsabbli għall-kontroll tas-sajd tal-Unjoni tal-Komoros u lill-UE.
         L-UE għandha tgħaddi l-lista provviżorja lil sid il-bastiment jew lill-aġent lokali. Jekk l-uffiċċji tal-UE jkunu magħluqa, l-Unjoni tal-Komoros tista’ tibgħat il-lista provviżorja direttament lil sid il-bastiment jew lid-destinatarju tiegħu u jibgħat kopja lill-UE.
         Il-bastimenti li huma inklużi fil-lista provviżorja għandhom jingħataw awtorizzazzjoni biex jibdew jistadu sakemm tinħareġ l-awtorizzazzjoni għas-sajd. Dawn il-bastimenti għandhom dejjem iżommu kopja tal-lista provviżorja abbord sa ma tinħareġ l-awtorizzazzjoni tas-sajd tagħhom.
         5.   Ħruġ tal-awtorizzazzjoni tas-sajd
         
         L-awtorizzazzjonijiet tas-sajd għall-bastimenti kollha għandhom jinħarġu mill-awtorità kompetenti għas-sidien tal-bastimenti jew għad-destinatarji tagħhom fi żmien 15-il jum minn meta tasal l-applikazzjoni sħiħa.
         Kopja ta’ din l-awtorizzazzjoni tas-sajd għandha tintbagħat minnufih mill-awtorità kompetenti tad-Delegazzjoni tal-UE fil-Mawrizju.
         Wara li l-awtorizzazzjoni tas-sajd tkun intbagħtet u tkun waslet għand l-applikant, din għandha tinżamm dejjem abbord il-bastiment.
         6.   Lista tal-bastimenti li jkunu awtorizzati jistadu
         
         Ladarba tinħareġ l-awtorizzazzjoni tas-sajd, il-korp nazzjonali responsabbli għas-superviżjoni tal-attivitajiet tas-sajd għandu jistabbilixxi minnufih għal kull kategorija ta’ bastimenti, il-lista finali ta’ bastimenti li jkunu awtorizzati jistadu fiż-żona tas-sajd tal-Unjoni tal-Komoros. Din il-lista għandha tintbagħat minnufih lill-UE u għandha tieħu post il-lista provviżorja msemmija hawn fuq.
         7.   Perjodu ta’ validità tal-awtorizzazzjoni tas-sajd.
         
         L-awtorizzazzjonijiet għas-sajd għandhom ikunu validi għal sena u għandhom ikunu jistgħu jiġġeddu.
         8.   Trasferiment tal-awtorizzazzjoni tas-sajd
         
         L-awtorizzazzjoni tas-sajd għandha tinħareġ għal bastiment partikolari u ma għandhiex tkun trasferibbli. Madankollu, fejn ikun hemm provi ta’ force majeure, wara talba tal-UE, l-awtorizzazzjoni tas-sajd ta’ bastiment tista’ tinbidel b’awtorizzazzjoni ġdida maħruġa għal bastiment tal-istess kategorija, mingħajr ma jkun hemm għalfejn isir ħlas ġdid minn qabel.
         9.   Bastimenti ta’ appoġġ
         
         
                  
                     9.1.
                  
                  
                     Il-bastimenti ta’ appoġġ għandhom ikunu awtorizzati skont id-dispożizzjonijiet u l-kundizzjonijiet previsti fil-leġiżlazzjoni Komorjana.
                  
               
                  
                     9.2.
                  
                  
                     Ma għandu jintalab l-ebda ħlas għall-awtorizzazzjonijiet maħruġa lill-bastimenti ta’ appoġġ. Dawn għandhom itajru l-bandiera ta’ Stat Membru tal-UE jew ikunu parti minn kumpanija Ewropea.
                  
               
                  
                     9.3.
                  
                  
                     L-awtoritajiet kompetenti Komorjani għandhom jibagħtu regolarment il-lista ta’ dawn l-awtorizzazzjonijiet lill-Kummissjoni permezz tad-Delegazzjoni tal-UE fil-Mawrizju.
                  
               KAPITOLU III
         
            RAPPURTAR DWAR IL-QBID
         
         1.   Il-ġurnal ta' abbord
         
         
                  
                     1.1.
                  
                  
                     Il-kaptan ta' bastiment tas-sajd tal-UE li jkun qed jistad b'konformità mal-Ftehim għandu jżomm ġurnal ta' abbord tal-KTOI, li għandu jkun konformi mar-riżoluzzjonijiet rilevanti tal-KTOI dwar il-ġbir u t-trażmissjoni tad-dejta fir-rigward tal-attivitajiet tas-sajd.
                  
               
                  
                     1.2.
                  
                  
                     Il-ġurnal ta' abbord għandu jimtela mill-kaptan għal kull jum li l-bastiment ikun fiż-żona tas-sajd tal-Unjoni tal-Komoros.
                  
               
                  
                     1.3.
                  
                  
                     Il-ġurnal ta’ abbord tas-sajd għandu jimtela b’mod li jkun jista’ jinqara, b’ittri kapitali, u għandu jiġi ffirmat mill-kaptan.
                  
               
                  
                     1.4.
                  
                  
                     Il-kaptan għandu jkun responsabbli għall-preċiżjoni tad-dejta rreġistrata fil-ġurnal ta’ abbord tas-sajd.
                  
               2.   Dikjarazzjoni dwar il-qbid
         
         
                  
                     2.1.
                  
                  
                     Il-kaptan għandu jiddikjara l-qabdiet tal-bastiment billi jibgħat il-ġurnali ta' abbord tiegħu lill-Unjoni tal-Komoros għall-perjodu tal-preżenza tiegħu fiż-żona tas-sajd tal-Unjoni tal-Komoros.
                  
               
                  
                     2.2.
                  
                  
                     Il-ġurnali ta’ abbord tas-sajd għandhom jintbagħtu b’wieħed mill-modi li ġejjin:
                     
                                 i.
                              
                              
                                 meta l-bastiment iżur port tal-Unjoni tal-Komoros, l-oriġinal ta' kull ġurnal ta' abbord għandu jiġi ppreżentat lil rappreżentant lokali tal-Unjoni tal-Komoros, li għandu jikkonferma li jkun irċeviha bil-miktub; għandha wkoll tingħata kopja tal-ġurnal ta' abbord lill-grupp ta' spezzjoni tal-Unjoni tal-Komoros;
                              
                           
                                 ii.
                              
                              
                                 meta bastiment tas-sajd ikun ħiereġ miż-żona tas-sajd tal-Unjoni tal-Komoros mingħajr ma jgħaddi l-ewwel minn port tal-Unjoni tal-Komoros, l-oriġinali ta’ kull ġurnal ta’ abbord tas-sajd għandha tintbagħat fi żmien 7 ijiem tax-xogħol wara l-wasla fi kwalunkwe port ieħor, u f’kull każ fi żmien 15-il jum tax-xogħol wara t-tluq miż-żona tas-sajd tal-Unjoni tal-Komoros:
                                 
                                             —
                                          
                                          
                                             bil-posta elettronika, fl-indirizz tal-posta elettronika mogħti mill-korp nazzjonali li jkun qed jissorvelja l-attivitajiet tas-sajd;
                                          
                                       
                                             —
                                          
                                          
                                             jew permezz ta’ faks, lin-numru mogħti mill-korp nazzjonali li jkun qed jissorvelja l-attivitajiet tas-sajd;
                                          
                                       
                                             —
                                          
                                          
                                             jew permezz ta’ ittra mibgħuta lill-korp nazzjonali li jkun qed jissorvelja l-attivitajiet tas-sajd.
                                          
                                       
                           
               
                  
                     2.3.
                  
                  
                     Ir-ritorn tal-bastiment fiż-żona tas-sajd tal-Unjoni tal-Komoros fil-perjodu ta’ validità tal-awtorizzazzjoni tas-sajd tiegħu għandu jwassal għal dikjarazzjoni dwar il-qbid ġdida.
                  
               
                  
                     2.4.
                  
                  
                     Il-kaptan għandu jibgħat kopja tal-ġurnali kollha tas-sajd lid-delegazzjoni tal-UE fil-Mawrizju, liċ-Ċentru ta’ Monitoraġġ tas-Sajd tal-Komoros (ĊNMSS) u lill-istituti xjentifiċi li ġejjin:
                     
                                 i.
                              
                              
                                 IRD (Institut de recherche pour le développement);
                              
                           
                                 ii.
                              
                              
                                 IEO (Instituto Español de Oceanografía);
                              
                           
                                 iii.
                              
                              
                                 IPMA (Instituto Português do Mar e da Atmosfera).
                              
                           
               
                  
                     2.5.
                  
                  
                     Fejn id-dispożizzjonijiet dwar ir-rappurtar tal-qbid ma jiġux irrispettati, l-Unjoni tal-Komoros tista’ tissospendi l-awtorizzazzjoni għas-sajd tal-bastiment ikkonċernat sakemm jinkiseb ir-rapport dwar il-qbid li jkun nieqes, u tista’ wkoll tippenalizza lil sid il-bastiment skont id-dispożizzjonijiet rilevanti b'konformità mal-leġiżlazzjoni nazzjonali fis-seħħ. F’każ ta’ ksur ripetut, l-Unjoni tal-Komoros tista’ tirrifjuta li ġġedded il-liċenzja tas-sajd. L-Unjoni tal-Komoros għandha tinforma minnufih lill-UE dwar kwalunkwe sanzjoni applikata f’dan il-kuntest.
                  
               3.   Tranżizzjoni lejn sistema elettronika
         
         Iż-żewġ Partijiet jaqblu li jintroduċu sistema ta' ġurnal ta' abbord tas-sajd elettroniku u sistema elettronika għar-rappurtar tad-dejta dwar il-qbid (ERS), skont il-linji gwida stabbiliti fl-Anness 3. Il-Partijiet għandhom jiddeterminaw b'mod konġunt il-modalitajiet għall-implimentazzjoni tas-sistema, bl-għan li din issir operattiva mill-1 ta' Lulju 2015.
         4.   Dikjarazzjoni finali tat-tariffi għall-bastimenti tas-sajd għat-tonn u għall-bastimenti tas-sajd bil-konz tal-wiċċ
         
         
                  
                     4.1.
                  
                  
                     Sakemm tiġi implimentata s-sistema elettronika prevista fil-punt 3, l-UE għandha tistabbilixxi għal kull bastiment tas-sajd għat-tonn bit-tartarun u bil-konzijiet tal-wiċċ, stqarrija finali tal-ħlasijiet dovuti mill-bastiment għas-sena kalendarja preċedenti bbażata fuq id-dikjarazzjonijiet dwar il-qbid tiegħu kkonfermati mill-istituti xjentifiċi msemmija hawn fuq.
                  
               
                  
                     4.2.
                  
                  
                     L-UE għandha tibgħat din id-dikjarazzjoni finali lill-Unjoni tal-Komoros u lil sid il-bastiment qabel il-31 ta’ Lulju tas-sena li tkun għaddejja.
                  
               
                  
                     4.3.
                  
                  
                     Mid-data tal-implimentazzjoni effettiva tas-sistema elettronika prevista mill-punt 3, l-UE għandha tistabbilixxi għal kull bastiment tas-sajd għat-tonn bit-tartarun u bil-konzijiet tal-wiċċ, stqarrija finali tal-ħlasijiet dovuti mill-bastiment għall-perjodu annwali ta’ attività tas-sena kalendarja preċedenti bbażata fuq il-ġurnali ta' abbord arkivjati fiċ-Ċentru ta' Monitoraġġ tas-Sajd (ĊMS) tal-Istat tal-bandiera.
                  
               
                  
                     4.4.
                  
                  
                     L-UE għandha tibgħat din l-istqarrija finali lill-Unjoni tal-Komoros u lil sid il-bastiment qabel il-31 ta’ Marzu tas-sena li tkun għaddejja.
                  
               
                  
                     4.5.
                  
                  
                     Fejn id-dikjarazzjoni finali tkun inqas mit-tariffa b’rata fissa mistennija, l-ammont li jifdal ma jistax jiġi kklejmjat mill-ġdid minn sid il-bastiment.
                  
               
                  
                     4.6.
                  
                  
                     Fejn id-dikjarazzjoni finali tkun ikbar mit-tariffa b’rata fissa antiċipata mħallsa biex tinkiseb l-awtorizzazzjoni tas-sajd, sid il-bastiment għandu jħallas il-bilanċ pendenti lill-awtoritajiet nazzjonali kompetenti tal-Unjoni tal-Komoros billi jgħaddi l-pagament fil-kont insemmi fil-paragrafu 3 tal-Kapitolu I ta' dan l-Anness sat-30 ta’ Settembru tas-sena li tkun għaddejja.
                  
               KAPITOLU IV
         
            TRAŻBORD U ĦATT
         
         
                  
                     1.
                  
                  
                     It-trażbord fuq il-baħar huwa pprojbit. Il-bastimenti tal-UE li jkunu jixtiequ jwettqu t-trażbord jew il-ħatt tal-qabdiet li jkunu saru fiż-żona tas-sajd tal-Unjoni tal-Komoros għandhom jagħmlu dan fil-portijiet tal-Unjoni tal-Komoros.
                  
               
                  
                     2.
                  
                  
                     Il-kaptan ta’ bastiment tal-UE li jkun jixtieq iħott l-art il-qabdiet jew jagħmel operazzjoni ta’ trażbord għandu jinnotifika liċ-ĊNMSS u, fl-istess ħin, lill-awtorità tal-port tal-Unjoni tal-Komoros, mill-inqas 24 siegħa qabel il-ħatt l-art jew it-trażbord, b’dan li ġej:
                     
                                 —
                              
                              
                                 l-ismijiet tal-bastimenti tas-sajd involuti fit-trażbord jew fil-ħatt l-art;
                              
                           
                                 —
                              
                              
                                 l-isem tal-bastimenti tal-merkanzija;
                              
                           
                                 —
                              
                              
                                 it-tunnellaġġ, għal kull speċi, li jkun se jiġi ttrażbordat jew li se jinħatt l-art;
                              
                           
                                 —
                              
                              
                                 il-jum tat-trażbord jew tal-ħatt l-art;
                              
                           
                                 —
                              
                              
                                 min ikun se jirċievi l-qabdiet li jkunu se jinħattu l-art.
                              
                           
               
                  
                     3.
                  
                  
                     It-trażbord u l-ħatt l-art jitqiesu bħala ħruġ miż-żona tas-sajd tal-Unjoni tal-Komoros. Il-bastimenti għandhom għalhekk jagħtu d-dikjarazzjonijiet tal-qabdiet lill-awtoritajiet kompetenti tal-Unjoni tal-Komoros u jinnotifikawhom bl-intenzjoni tagħhom, jiġifieri jew li jkomplu jistadu jew li joħorġu miż-żona tas-sajd tal-Unjoni tal-Komoros.
                  
               
                  
                     4.
                  
                  
                     Operazzjonijiet ta' trażbord jew ta' ħatt tal-qabdiet li mhumiex koperti mill-punti ta' hawn fuq għandhom ikunu pprojbiti fiż-żona tas-sajd tal-Unjoni tal-Komoros. Kwalunkwe persuna li tikser din id-dispożizzjoni għandha tkun suġġetta għas-sanzjonijiet previsti fir-regolamenti attwali tal-Komoros.
                  
               KAPITOLU V
         
            IMBARK TAL-BAĦRIN
         
         
                  
                     1.
                  
                  
                     Kull bastiment tal-UE għandu jtella' abbord, bi spejjeż għalih, mill-inqas baħri wieħed (1) ikkwalifikat mill-Komoros waqt vjaġġ fiż-żona tas-sajd tal-Unjoni tal-Komoros.
                  
               
                  
                     2.
                  
                  
                     Is-sidien jistgħu jagħżlu liberament il-baħrin li jridu jtellgħu abbord il-bastiment tagħhom fost dawk magħżula f’lista ppreżentata mill-awtorità kompetenti tal-Unjoni tal-Komoros.
                  
               
                  
                     3.
                  
                  
                     Is-sid jew ir-rappreżentant tiegħu għandu jikkomunika l-ismijiet tal-baħrin lokali mtellgħin abbord il-bastiment ikkonċernat lill-awtorità kompetenti tal-Unjoni tal-Komoros, b’referenza għall-pożizzjoni tagħhom fl-ekwipaġġ.
                  
               
                  
                     4.
                  
                  
                     Id-Dikjarazzjoni tal-Organizzazzjoni Internazzjonali tax-Xogħol (ILO) dwar il-prinċipji u d-drittijiet fundamentali tax-xogħol, tapplika kollha kemm hi għall-baħrin li jittellgħu abbord il-bastimenti tal-UE. B'mod partikolari l-applikazzjoni tad-dritt ta' assoċjazzjoni u ta’ l-għarfien effettiv tad-dritt għan-negozjar kollettiv tal-ħaddiema u l-eliminazzjoni tad-diskriminazzjoni fil-qasam ta’ l-impjiegi u tal-professjonijiet.
                  
               
                  
                     5.
                  
                  
                     Il-kuntratti tax-xogħol tal-baħrin, li kopja tagħhom għandha tingħata lill-firmatarji, għandhom isiru bejn ir-rappreżentant(i) tas-sidien u l-baħrin u/jew it-trejdjunjins tagħhom jew ir-rappreżentanti tagħhom flimkien mal-awtorità kompetenti tal-Unjoni tal-Komoros. Dawn il-kuntratti għandhom jiggarantixxu lill-baħrin il-benefiċċju ta’ sistema ta’ sigurtà soċjali applikabbli għalihom, li tinkludi assigurazzjoni f’każ ta’ mewt, mard u f'każ ta' inċident.
                  
               
                  
                     6.
                  
                  
                     Is-salarju tal-baħrin tal-AKP għandu jitħallas mis-sidien tal-bastimenti. Dan għandu jiġi stabbilit, bi qbil komuni bejn is-sidien jew ir-rappreżentanti tagħhom u l-baħrin u/jew il-junjins jew ir-rappreżentanti tagħhom. Madankollu, il-kundizzjonijiet tar-remunerazzjoni tal-baħrin AKP ma għandhomx ikunu inferjuri għal dawk applikabbli għall-ekwipaġġi tal-pajjiżi rispettivi tagħhom u fi kwalunkwe każ mhux inqas mill-istandards tal-ILO.
                  
               
                  
                     7.
                  
                  
                     Kull baħri impjegat mill-bastimenti tal-UE għandu jirrapporta lill-kaptan maħtur tal-bastiment lejliet id-data proposta għall-imbark tiegħu. Jekk il-baħri ma jkunx preżenti fid-data u l-ħin previsti għall-imbark, sid il-bastiment jinħeles awtomatikament mill-obbligu li jtella' abbord lil dak il-baħri.
                  
               
                  
                     8.
                  
                  
                     F’każ li l-obbligu stabbilit fil-paragrafu 1 ma jiġix osservat għal raġunijiet differenti minn dawk imsemmija fil-punt preċedenti, is-sidien tal-bastimenti kkonċernati jridu jħallsu ammont fiss ta’ EUR 20 kuljum għal kull bastiment minn tagħhom li jkun jinsab fiż-żona tas-sajd tal-Unjoni tal-Komoros. Il-ħlas ta’ din is-somma għandu jseħħ sa mhux aktar tard mil-limiti stabbiliti fil-Kapitolu III, iTaqsima 4, punt 6 ta’ dan l-Anness.
                  
               
                  
                     9.
                  
                  
                     Dan l-ammont għandu jintuża għat-taħriġ ta’ baħrin–sajjieda lokali u għandu jiġi ddepożitat fil-kont indikat mill-awtoritajiet Komorjani.
                  
               KAPITOLU VI
         
            L-OSSERVATURI
         
         Fil-mument li l-bastiment jiġi rreġistrat, il-bastimenti Komunitarji kollha għandhom jagħtu kontribuzzjoni ta;
         
                  
                     1.
                  
                  
                     Il-bastimenti awtorizzati biex jistadu fl-ilmijiet tal-Unjoni tal-Komoros skont il-Ftehim għandhom itellgħu abbord osservaturi, li preferibbilment ikunu akkreditati fuq livell reġjonali u jkunu maħtura mill-awtoritajiet tal-Unjoni tal-Komoros responsabbli għas-sajd, skont it-termini stabbiliti hawn taħt.
                  
               
                  
                     1.1.
                  
                  
                     Fuq talba tal-Ministeru responsabbli għas-sajd fl-Unjoni tal-Komoros, il-bastimenti tas-sajd għat-tonn għandhom itellgħu abbord osservatur maħtur mill-Ministeru, li l-kompitu tiegħu jkun li jivverifika l-qabdiet li jsiru fl-ilmijiet Komorjani.
                  
               
                  
                     1.2.
                  
                  
                     L-awtorità kompetenti tal-Unjoni tal-Komoros għandha tistabbilixxi lista tal-bastimenti magħżula biex fuqhom jittella’ osservatur, kif ukoll il-lista tal-osservaturi maħtura sabiex jitilgħu abbord. Dawn il-listi għandhom jinżammu aġġornati. Dawn għandhom jiġu nnotifikati lill-UE hekk kif jiġu mfassla, u mbagħad kull tliet xhur wara li jiġu aġġornati.
                  
               
                  
                     1.3.
                  
                  
                     L-awtorità kompetenti tal-Unjoni tal-Komoros għandha tikkomunika lis-sidien ikkonċernati jew lir-rappreżentanti tagħhom l-isem tal-osservatur maħtur sabiex jitla’ abbord il-bastiment mal-ħruġ tal-liċenzja, jew sa mhux aktar tard minn 15-il jum qabel id-data prevista tal-imbark tal-osservatur. Għandu jiġi komunikat ukoll il-ħin li l-osservatur iqatta' abbord il-bastiment
                  
               
                  
                     2.
                  
                  
                     Il-kundizzjonijiet tal-imbark tal-osservatur huma definiti bi ftehim komuni bejn sid il-bastiment jew ir-rappreżentant tiegħu u l-awtoritajiet Komorjani.
                  
               
                  
                     3.
                  
                  
                     It-tlugħ abbord tal-osservatur għandu jseħħ fil-port magħżul minn sid il-bastiment. Is-sidien tal-bastimenti kkonċernati għandhom jgħarrfu lill-awtoritajiet kompetenti dwar id-dati u l-portijiet magħżula għall-imbark tal-osservaturi.
                  
               
                  
                     4.
                  
                  
                     Fil-każ li l-osservatur jiġi imbarkat f'pajjiż barrani, l-ispejjeż tal-vjaġġ ta' l-osservatur jitħallsu mill-operatur. Jekk bastiment li jkollu osservatur Komorjan abbord joħroġ miż-żona tas-sajd tal-Unjoni tal-Komoros, għandhom jittieħdu l-miżuri kollha biex jiġi assigurat li l-osservatur jittieħed lura f’pajjiżu malajr kemm jista’ jkun, bl-ispejjeż jitħallsu minn sid il-bastiment.
                  
               
                  
                     5.
                  
                  
                     Jekk l-osservatur ma jkunx preżenti fil-ħin u fil-post miftiehem u matul it-12-il siegħa mill-ħin miftiehem, sid il-bastiment ikun awtomatikament meħlus mill-obbligu tiegħu li jtella' lil dak l-osservatur abbord.
                  
               
                  
                     6.
                  
                  
                     Waqt li jkun abbord, l-osservatur għandu jiġi ttrattat bħala uffiċjal. Huwa għandu jwettaq il-kompiti li ġejjin:
                     
                                 —
                              
                              
                                 josserva l-attivitajiet tas-sajd tal-bastimenti;
                              
                           
                                 —
                              
                              
                                 jivverifika l-pożizzjoni tal-bastimenti involuti fl-attivitajiet tas-sajd;
                              
                           
                                 —
                              
                              
                                 jieħu nota tal-irkaptu tas-sajd użat;
                              
                           
                                 —
                              
                              
                                 jivverifika l-informazzjoni li tidher fil-ġurnal ta' abbord dwar il-qabdiet li jkunu saru fiż-żona tas-sajd tal-Unjoni tal-Komoros;
                              
                           
                                 —
                              
                              
                                 jivverifika l-persentaġġi tal-qbid aċċidentali u jivvaluta l-volum tal-ħut li jintrema tal-ispeċijiet ta’ ħut, krustaċji u ċefalopodi li jistgħu jiġu kkummerċjalizzati;
                              
                           
                                 —
                              
                              
                                 jikkomunika bir-radju l-informazzjoni tas-sajd inkluż il-volum abbord tal-qabdiet prinċipali u inċidentali.
                              
                           
               
                  
                     7.
                  
                  
                     Il-kaptan għandu jagħmel kull ma jista' biex jiżgura s-sikurezza fiżika u morali tal-osservatur waqt li jkun qed jaqdi dmirijietu.
                  
               
                  
                     8.
                  
                  
                     L-osservaturi għandhom jingħataw aċċess għal kull faċilita meħtieġa sabiex iwettqu dmirijiethom. Il-kaptan għandu jagħtih aċċess għall-mezzi ta' komunikazzjoni meħtieġa għall-qadi tax-xogħol tiegħu, għad-dokumenti marbuta direttament mal-attivitajiet tas-sajd tal-bastiment, li jinkludu b'mod partikolari l-ġurnal ta' abbord u l-ġurnal tan-navigazzjoni, kif ukoll għall-partijiet tal-bastiment meħtieġa sabiex jiffaċilitaw it-twettiq tal-kompiti tiegħu.
                  
               
                  
                     9.
                  
                  
                     Waqt li jkun abbord, l-osservatur għandu:
                     
                                 —
                              
                              
                                 jieħu l-miżuri kollha xierqa sabiex il-kundizzjonijiet tat-tlugħ tiegħu abbord, kif ukoll il-preżenza tiegħu fuq il-bastiment, ma jinterrompux u lanqas itellfu l-ħidmiet tas-sajd,
                              
                           
                                 —
                              
                              
                                 jirrispetta l-proprjetà u t-tagħmir li jinstabu fuq il-bastiment, kif ukoll il-kunfidenzjalità ta’ kull dokument tal-imsemmi bastiment.
                              
                           
               
                  
                     10.
                  
                  
                     Fit-tmiem tal-perjodu ta’ osservazzjoni u qabel ma jħalli l-bastiment, l-osservatur għandu jħejji rapport tal-attivitajiet li jintbagħat lill-awtoritajiet kompetenti tal-Unjoni tal-Komoros b’kopja lid-Delegazzjoni tal-Unjoni Ewropea fil-Mawrizju. Huwa għandu jiffirmah fil-preżenza tal-kaptan li jista’ jżid jew jara li jiżdiedu l-osservazzjonijiet kollha li jidhirlu li jkunu utli u jiffirmahom. Kopja tar-rapport tingħata lill-kaptan qabel ma l-osservatur xjentifiku jitniżżel l-art.
                  
               
                  
                     11.
                  
                  
                     Sid il-bastiment għandu jħallas għall-akkomodazzjoni u l-ikel tal-osservaturi bl-istess kundizzjonijiet li jingħataw lill-uffiċjali, b'kunsiderazzjoni għall-possibiltajiet tal-bastiment.
                  
               
                  
                     12.
                  
                  
                     Is-salarju u l-kontribuzzjonijiet soċjali tal-osservatur għandhom jinġarru mill-awtoritajiet kompetenti tal-Unjoni tal-Komoros.
                  
               KAPITOLU VII
         
            MONITORAĠĠ U SPEZZJONI
         
         1.   Dħul fiż-żona tas-sajd u ħruġ minnha
         
         
                  
                     1.1.
                  
                  
                     Il-bastimenti Ewropej għandhom jinnotifikaw, mill-inqas tliet sigħat qabel, lill-awtoritajiet kompetenti tal-Unjoni tal-Komoros inkarigati mill-kontroll tas-sajd, bl-intenzjoni tagħhom li jidħlu jew joħorġu miż-żona tas-sajd tal-Unjoni tal-Komoros.
                  
               
                  
                     1.2.
                  
                  
                     Meta jkun qed jinnotifika d-dħul jew il-ħruġ tiegħu, il-bastiment għandu jinnotifika b’mod partikolari:
                     
                                 i.
                              
                              
                                 id-data, il-ħin u l-punt tal-passaġġ skedati;
                              
                           
                                 ii
                              
                              
                                 il-kwantità ta’ kull speċi miżmuma abbord, identifikata permezz tal-Kodiċi Alfa 3 tal-FAO tagħha u espressa f’kilogrammi ta’ piż tal-ħut ħaj jew, jekk ikun il-każ, f’numri individwali;
                              
                           
                                 iii.
                              
                              
                                 in-natura u l-preżentazzjoni tal-prodotti.
                              
                           
               
                  
                     1.3.
                  
                  
                     Dawn il-komunikazzjonijiet għandhom jitwettqu preferibbilment permezz tal-posta elettronika, jew fin-nuqqas ta' dan, permezz ta' faks. L-Unjoni tal-Komoros għandha tikkonferma li rċieviet din in-notifika minnufih permezz tal-posta elettronika jew permezz ta' faks.
                  
               
                  
                     1.4.
                  
                  
                     Bastiment li jinqabad jistad mingħajr ma jkun avża lill-awtorità kompetenti tal-Unjoni tal-Komoros jitqies bħala bastiment li kiser il-liġi.
                  
               2.   Kooperazzjoni fil-ġlieda kontra s-sajd IUU
         
         Bil-għan li jissaħħaħ il-monitoraġġ tas-sajd u li tissaħħaħ il-ġlieda kontra s-sajd IUU, il-kaptani tal-bastimenti tas-sajd tal-Unjoni Ewropea għandhom jissenjalaw il-preżenza ta' kull bastiment fiż-żona tas-sajd tal-Unjoni tal-Komoros li mhuwiex fil-lista tal-bastimenti awtorizzati biex jistadu fl-Unjoni tal-Komoros.
         Jekk il-kaptan ta' bastiment tas-sajd tal-UE josserva bastiment tas-sajd iwettaq attivitajiet tas-sajd u jkollu s-suspett li dik tista' tkun attività tas-sajd IUU jista' jniżżel l-akbar ammont possibbli ta' informazzjoni li jista' joħroġ minn din l-osservazzjoni. Ir-rapporti ta' osservazzjoni għandhom jintbagħtu minnufih lill-awtorità kompetenti tal-Istat Membru tal-bandiera tal-bastiment li wettaq l-osservazzjoni li min-naħa tagħha għandha tittrażmettiha lill-Unjoni Ewropea jew lill-awtorità maħtura minnha. L-UE għandha tgħaddi din l-informazzjoni lill-Unjoni tal-Komoros.
         L-Unjoni tal-Komoros għandha tikkomunika malajr kemm jista' jkun lill-UE kull rapport ta' osservazzjoni fil-pussess tagħha fir-rigward ta' bastimenti tas-sajd li jwettqu attivitajiet suspettati li jkunu attivitajiet tas-sajd IUU fiż-żona tas-sajd tal-Unjoni tal-Komoros.
         3.   Sistema ta’ monitoraġġ bis-satellita (VMS)
         
         3.1.   Messaġġi dwar il-pożizzjoni tal-bastimenti – is-sistema tal-VMS
         
         Il-bastimenti tal-UE li jkollhom awtorizzazzjoni tas-sajd għandhom ikunu mgħammra b’sistema ta’ monitoraġġ bis-satellita (Sistema ta’ Monitoraġġ tal-Bastimenti – VMS) li tippermetti l-komunikazzjoni awtomatika u kontinwa tal-pożizzjoni tagħhom, f’kull ħin, liċ-ċentru għall-kontroll tas-sajd (iċ-Ċentru għall-Monitoraġġ tas-Sajd – ĊMS) tal-Istat tal-bandiera tagħhom.
         Kull messaġġ dwar il-pożizzjoni għandu jinkludi:
         
                     a.
                  
                  
                     l-identifikazzjoni tal-bastiment;
                  
               
                     b.
                  
                  
                     il-pożizzjoni ġeografika l-iżjed riċenti tal-bastiment (il-lonġitudni, il-latitudni), b’marġni ta’ żball tal-pożizzjoni ta’ inqas minn 500 metru, u b’intervall ta’ fiduċja ta’ 99 %;
                  
               
                     c.
                  
                  
                     id-data u l-ħin li fiha tkun ġiet irreġistrata l-pożizzjoni;
                  
               
                     d.
                  
                  
                     il-veloċità u r-rotta tal-bastiment.
                  
               Kull messaġġ dwar il-pożizzjoni għandu jiġi kkonfigurat skont il-format inkluż fl-Appendiċi 2 ta’ dan l-Anness.
         L-ewwel pożizzjoni rreġistrata wara d-dħul fiż-żona tas-sajd tal-Unjoni tal-Komoros għandha tkun identifikata bil-kodiċi “ENT”; Il-pożizzjonijiet kollha ta’ wara għandhom jiġu identifikati bil-kodiċi “POS”, bl-eċċezzjoni tal-ewwel pożizzjoni rreġistrata wara l-ħruġ miż-żona tas-sajd tal-Unjoni tal-Komoros, li għandha tiġi identifikata bil-kodiċi “EXI”. Iċ-ĊMS tal-Istat tal-bandiera għandu jiżgura l-ipproċessar awtomatiku u, jekk ikun meħtieġ, it-trażmissjoni elettronika tal-messaġġi dwar il-pożizzjoni. Il-messaġġi dwar il-pożizzjoni għandhom jiġu rreġistrati b’mod sigur u għandhom jinżammu għal perjodu ta’ tliet snin.
         3.2.   Trażmissjoni min-naħa tal-bastiment f’każ ta’ ħsara fis-sistema tal-VMS
         
         Il-kaptan għandu jiżgura f’kull ħin li s-sistema tal-VMS tal-bastiment tiegħu tkun qed taħdem bis-sħiħ u li l-messaġġi dwar il-pożizzjoni jkunu qed jiġu trażmessi b’mod korrett liċ-ĊMS tal-Istat tal-bandiera.
         Il-bastimenti tal-UE li jistadu b’sistemi tal-VMS difettużi mhumiex awtorizzati jidħlu fiż-żona tas-sajd tal-Unjoni tal-Komoros.
         Jekk il-bastiment diġà qed iwettaq attività tas-sajd ġewwa ż-żona tas-sajd tal-Unjoni tal-Komoros, fil-każ ta’ ħsara, is-sistema tal-VMS tal-bastimenti għandha tissewwa jew tiġi sostitwita mill-aktar fis possibbli, u mhux aktar tard minn 15-il jum. Wara dak il-perjodu, il-bastiment ma għandux jibqa’ awtorizzat jistad fiż-żona tas-sajd tal-Unjoni tal-Komoros.
         Il-bastimenti li jistadu fiż-żona tas-sajd tal-Unjoni tal-Komoros b’sistema tal-VMS difettuża għandhom jikkomunikaw il-messaġġi dwar il-pożizzjoni tagħhom permezz tal-posta elettronika jew permezz tal-faks liċ-ĊMS tal-Istat tal-bandiera taċ-Ċentru Nazzjonali tal-Monitoraġġ u Spezzjoni tas-Sajd (ĊNMSS) tal-Unjoni tal-Komoros, mill-inqas kull sitt sigħat, u għandhom jipprovdu l-informazzjoni obbligatorja kollha.
         3.3.   Komunikazzjoni sigura tal-messaġġi dwar il-pożizzjoni lill-Unjoni tal-Komoros
         
         Iċ-ĊMS tal-Istat tal-bandiera għandu jibgħat awtomatikament il-messaġġi dwar il-pożizzjoni tal-bastimenti kkonċernati liċ-ĊNMSS tal-Unjoni tal-Komoros Iċ-ĊMS tal-Istat tal-bandiera u ċ-ĊNMSS għandhom jiskambjaw l-indirizzi elettroniċi ta’ kuntatt tagħhom u għandhom jgħarrfu minnufih lil xulxin b’kull tibdil f’dawn l-indirizzi.
         It-trażmissjoni tal-messaġġi dwar il-pożizzjoni bejn iċ-ĊMS tal-Istat tal-bandiera u ċ-ĊNMSS għandha ssir b’mod elettroniku bl-użu ta’ sistema sigura tal-komunikazzjoni.
         Iċ-ĊNMSS għandu jgħarraf liċ-ĊMS tal-Istat tal-bandiera u lill-UE b’kull interruzzjoni fil-wasla tal-messaġġi konsekuttivi dwar il-pożizzjoni minn bastiment li jkollu awtorizzazzjoni għas-sajd, meta l-bastiment ikkonċernat ma jkunx innotifika l-ħruġ tiegħu miż-żona.
         3.4.   Funzjonament ħażin tas-sistema ta’ komunikazzjoni
         
         L-Unjoni tal-Komoros għandha tiżgura li t-tagħmir elettroniku tagħha jkun kompatibbli ma’ dak taċ-ĊMS tal-Istat tal-bandiera u għandha tgħarraf lill-UE minnufih b’kull nuqqas ta’ funzjonament rigward il-komunikazzjoni u l-wasla tal-messaġġi dwar il-pożizzjoni bil-għan li tinstab soluzzjoni teknika mill-aktar fis possibbli. Il-Kumitat Konġunt għandu jipprova jsolvi kwalunkwe tilwim li jista’ jirriżulta minn dan.
         Il-kaptan għandu jitqies bħala responsabbli għal kull manipulazzjoni ppruvata tas-sistema tal-VMS tal-bastiment li jkollha l-għan li tfixkel l-operat tagħha jew li tiffalsifika l-messaġġi tagħha dwar il-pożizzjoni tal-bastiment. Kull ksur għandu jkun suġġett għall-pieni previsti mil-leġiżlazzjoni tal-Unjoni tal-Komoros li tkun fis-seħħ.
         3.5.   Reviżjoni tal-frekwenza tal-messaġġi dwar il-pożizzjoni
         
         Abbażi ta’ evidenza dokumentata li tipprova ksur, iċ-ĊNMSS jista’ jsaqsi liċ-ĊMS tal-Istat tal-bandiera, filwaqt li jibgħat kopja wkoll lill-UE, li jnaqqas l-intervall biex il-bastiment jibgħat il-messaġġi dwar il-pożizzjoni għal kull tletin minuta għall-perjodu stabbilit tal-investigazzjoni. Iċ-ĊNMSS għandu jibgħat din l-evidenza dokumentata liċ-ĊMS tal-Istat tal-bandiera u lill-UE. Iċ-ĊMS tal-Istat tal-bandiera għandu jibgħat minnufih il-messaġġi dwar il-pożizzjoni liċ-ĊNMSS fuq il-frekwenza l-ġdida.
         Wara, iċ-ĊNMSS għandu jinnotifika minnufih liċ-Ċentru tal-Kontroll tal-Istat tal-bandiera u lill-UE bit-tmiem tal-proċedura ta’ spezzjoni.
         Fi tmiem il-perjodu stabbilit tal-investigazzjoni, iċ-ĊNMSS għandu jgħarraf liċ-ĊMS tal-Istat tal-bandiera u lill-UE b’kull monitoraġġ li jkun meħtieġ.
         4.   Spezzjoni fuq il-baħar
         
         L-ispezzjoni fuq il-baħar fiż-żona tas-sajd tal-Unjoni tal-Komoros tal-bastimenti tal-UE li jkollhom awtorizzazzjoni tas-sajd għandha ssir minn spetturi tal-Unjoni tal-Komoros li jkunu identifikati b’mod ċar bħala dawk maħtura sabiex iwettqu verifiki tas-sajd.
         Qabel ma jitilgħu abbord, l-ispetturi awtorizzati għandhom jgħarrfu lill-bastiment tal-UE bid-deċiżjoni tagħhom li jwettqu spezzjoni. L-ispezzjoni għandha ssir mill-ispetturi tas-sajd, li jridu jipprovdu evidenza tal-identità u l-pożizzjoni uffiċjali tagħhom bħala spetturi qabel ma jwettqu l-ispezzjoni.
         L-ispetturi awtorizzati għandhom jibqgħu abbord il-bastiment tal-UE għall-ħin meħtieġ sabiex iwettqu l-kompiti marbutin mal-ispezzjoni biss. Għandhom iwettqu l-ispezzjoni b’mod li jnaqqas kemm jista’ jkun l-impatt fuq il-bastiment, l-attività tas-sajd u l-merkanzija tiegħu.
         Fi tmiem kull spezzjoni, l-ispetturi awtorizzati għandhom ifasslu rapport tal-ispezzjoni. Il-kaptan tal-bastiment tal-UE għandu d-dritt jinkludi l-kummenti tiegħu fir-rapport tal-ispezzjoni. Ir-rapport tal-ispezzjoni għandu jiġi ffirmat mill-ispettur li jkun qed ifasslu u mill-kaptan tal-bastiment tal-UE.
         L-iffirmar tar-rapport ta’ spezzjoni mill-kaptan ma jippreġudikax id-dritt għad-difiża ta’ sid il-bastiment matul il-proċedura marbuta mal-ksur. Jekk il-kaptan tal-bastiment tas-sajd jirrifjuta li jiffirma id-dokument, irid jagħti r-raġunijiet preċiżi għal dan bil-miktub u l-ispettur irid iniżżel ir-referenza "irrifjuta li jiffirma".
         L-ispetturi awtorizzati għandhom jagħtu kopja tar-rapport tal-ispezzjoni lill-kaptan tal-bastiment tal-UE qabel ma jħallu l-bastiment.
         F’każ ta’ ksur, kopja tan-notifika tal-ksur għandha tiġi trażmessa wkoll lill-UE kif previst fil-Kapitolu VIII.
         5.   Spezzjoni fil-port
         
         L-ispezzjoni f’port tal-Unjoni tal-Komoros ta’ bastimenti tas-sajd tal-UE li jħottu l-art jew jittrażbordaw il-qabda tagħhom għandha ssir minn spetturi tal-Unjoni tal-Komoros li jkunu identifikati b’mod ċar bħala spetturi maħtura sabiex iwettqu verifiki tas-sajd.
         L-ispetturi għandhom jipprovdu evidenza tal-identità u l-pożizzjoni uffiċjali tagħhom bħala spetturi qabel ma jwettqu l-ispezzjoni. L-ispetturi tal-Unjoni tal-Komoros għandhom jibqgħu abbord il-bastiment tal-UE għall-ħin meħtieġ sabiex iwettqu l-kompiti marbutin mal-ispezzjoni biss u għandhom iwettqu l-ispezzjoni b’mod li jnaqqas kemm jista’ jkun l-impatt fuq il-bastiment, il-ħatt l-art jew l-operazzjoni tat-trasbord u l-merkanzija.
         Fl-aħħar ta’ kull spezzjoni, l-ispetturi tal-Unjoni tal-Komoros għandhom jagħmlu rapport dwar l-ispezzjoni. Il-kaptan tal-bastiment tal-UE għandu d-dritt jinkludi l-kummenti tiegħu fir-rapport tal-ispezzjoni. Ir-rapport tal-ispezzjoni għandu jiġi ffirmat mill-ispettur li jkun qed ifasslu u mill-kaptan tal-bastiment tal-UE.
         L-iffirmar tar-rapport ta’ spezzjoni mill-kaptan ma jippreġudikax id-dritt għad-difiża ta’ sid il-bastiment matul il-proċedura marbuta mal-ksur. Jekk il-kaptan tal-bastiment tas-sajd jirrifjuta li jiffirma id-dokument, irid jagħti r-raġunijiet preċiżi għal dan bil-miktub u l-ispettur irid iniżżel ir-referenza "irrifjuta li jiffirma".
         Fi tmiem l-ispezzjoni l-ispetturi tal-Unjoni tal-Komoros għandhom jagħtu kopja tar-rapport tal-ispezzjoni lill-kaptan tal-bastiment tal-UE.
         F’każ ta’ ksur, kopja tan-notifika tal-ksur għandha tiġi trażmessa wkoll lill-UE kif previst fil-Kapitolu VIII.
         KAPITOLU VIII
         
            KSUR
         
         1.   Trattament tal-ksur
         
         Kull ksur imwettaq fiż-żona tas-sajd tal-Unjoni tal-Komoros minn bastiment tal-UE li jkollu awtorizzazzjoni tas-sajd skont id-dispożizzjonijiet ta’ dan l-Anness għandu jkun soġġett għal rapport ta' spezzjoni.
         2.   Detenzjoni tal-bastiment
         
         F’każ ta’ ksur misjub, kull bastiment tal-UE li jkun wettaq ksur jista’ jiġi mġiegħel iwaqqaf l-attività tas-sajd tiegħu u, jekk il-bastiment ikun fuq il-baħar, jirritorna lejn port tal-Unjoni tal-Komoros, skont il-leġiżlazzjoni tal-Unjoni tal-Komoros fis-seħħ.
         L-Unjoni tal-Komoros għandha tinnotifika lill-UE, b’mod elettroniku, fi żmien 24 siegħa b’kull detenzjoni ta’ bastiment tal-UE li jkollu awtorizzazzjoni tas-sajd. In-notifika għandha tipprovdi r-raġunijiet għall-arrest u/jew għad-detenzjoni.
         Qabel ma tittieħed kwalunkwe miżura kontra l-bastiment, il-kaptan, l-ekwipaġġ jew il-merkanzija, bl-eċċezzjoni ta’ miżuri mmirati għall-ħarsien tal-evidenza, iċ-ĊNMSS għandu jorganizza, mhux aktar tard minn jum ta’ xogħol wara n-notifika ta’ detenzjoni tal-bastiment, laqgħa ta’ informazzjoni sabiex jiġu ċċarati l-fatti li jkunu wasslu għad-detenzjoni tal-bastiment u sabiex jiġi spjegat x’azzjoni oħra tista’ tittieħed. Rappreżentant tal-Istat tal-bandiera u ta’ sid il-bastiment jista’ jattendi din il-laqgħa ta’ informazzjoni.
         3.   Sanzjonijiet għall-ksur – Proċedura ta’ kompromess
         
         Il-penalità għall-ksur stabbilit għandha tiġi ffissata mill-iċ-ĊNMSS skont id-dispożizzjonijiet tal-leġiżlazzjoni fis-seħħ.
         Għandha tinbeda proċedura ta’ kompromess qabel il-proċeduri ġudizzjarji bejn l-awtoritajiet tal-Unjoni tal-Komoros u sid il-bastiment tal-UE sabiex tinstab soluzzjoni amikevoli. Rappreżentant tal-Istat tal-bandiera tal-bastiment jista’ jipparteċipa f’din il-proċedura ta’ kompromess. Il-proċedura ta’ kompromess għandha tintemm mhux aktar tard minn 72 siegħa wara n-notifika tad-detenzjoni tal-bastiment.
         4.   Proċedimenti legali – Garanzija bankarja
         
         Jekk il-proċedura ta’ kompromess imsemmija hawn fuq tfalli u l-ksur jitressaq quddiem il-qorti kompetenti, sid il-bastiment li jkun wettaq il-ksur għandu jiddepożita garanzija bankarja, li l-ammont tagħha, kif stabbilit mill-Unjoni tal-Komoros, ikun ikopri l-ispejjeż marbutin mad-detenzjoni tal-bastiment, il-multa stmata u kwalunkwe kumpens. Il-garanzija bankarja ma tistax tiġi rkuprata qabel ma jkunu ġew konklużi l-proċedimenti legali.
         Il-garanzija bankarja għandha tiġi rrilaxxata u mogħtija lura lil sid il-bastiment mingħajr dewmien wara l-qtugħ tas-sentenza:
         
                     a.
                  
                  
                     kollha kemm hi, jekk ma tkun ġiet imposta l-ebda piena;
                  
               
                     b.
                  
                  
                     skont l-ammont tal-bilanċ li jkun fadal, jekk il-penalità tkun multa li tkun iżjed baxxa mill-ammont tal-garanzija bankarja.
                  
               L-Unjoni tal-Komoros għandha tinforma lill-UE dwar ir-riżultati tal-proċedura ġudizzjarja fi żmien 8 ijiem mill-għoti tas-sentenza.
         5.   Rilaxx tal-bastiment u tal-ekwipaġġ
         
         Il-bastiment u l-ekwipaġġ tiegħu għandhom jiġu awtorizzati jħallu l-port ladarba l-multa tkun tħallset fi proċedura ta’ kompromess, jew ladarba l-garanzija bankarja tkun ġiet iddepożitata.
         
            Appendiċi
            
                        1.
                     
                     
                        Formola għat-talba għall-awtorizzazzjoni tas-sajd
                     
                  
                        2.
                     
                     
                        Komunikazzjoni tal-messaġġi VMS lill-Komoros – Rapport tal-pożizzjoni
                     
                  
                        3.
                     
                     
                        Linji gwida għall-qafas u l-implimentazzjoni ta' sistema elettronika ta' komunikazzjoni tad-dejta relatata mal-attivitajiet tas-sajd (Sistema ERS)
                     
                  
               Appendiċi 1
               
                  TALBA GĦALL-AWTORIZZAZZJONI TAS-SAJD GĦAL BASTIMENT TAS-SAJD BARRANI
               
               
                  
               Test ta 'immaġni
               
                  I — APPLIKANT
                  1. Isem is-sid tal-bastiment: …
                  2. L-indirizz tas-sid: …
                  3. Isem l-assoċjazzjoni jew ir-rappreżentant tas-sid tal-bastiment: …
                  4. Indirizz tal-assoċjazzjoni jew tar-rappreżentant tas-sid tal-bastiment: …
                  5. Numru tat-telefown: …
                  Numru tal-faks: …
                  Posta elettronika: …
                  6. Isem il-kaptan: …
                  Nazzjonalità: …
                  Posta elettronika: …
                  II — IL-BASTIMENT U L-IDENTIFIKAZZJONI TIEGĦU
                  1. Isem il-bastiment: …
                  2. Pajjiż tal-bandiera: …
                  3. Numru tar-reġistrazzjoni esterna: …
                  4. Port tar-reġistrazzjoni: …
                  MMSI: …
                  Numru IMO: …
                  5. Data li fiha nkisbet il-bandiera attwali: …/…/…
                  Bandiera ta' qabel (jekk kien hemm) …
                  6. Sena u post tal-kostruzzjoni: …/…/…
                  fi: …
                  Sinjal tar-Radju: …
                  7. Frekwenza tas-sinjal tar-radju: …
                  Numru tat-telefown bis-satellita: …
                  8. Tip ta’ buq:
                  Ħadid
                  Injam
                  Poliester
                  Materjal ieħor
                  III — KARATTERISTIĊI TEKNIĊI TAL-BASTIMENT U T-TAGĦMIR
                  1. Tul totali: …
                  Wisa’: …
                  2. Tunnellaġġ gross (espress f'TG): …
                  Tunellaġġ nett: …
                  3. Qawwa tal-magna prinċipali f’KW: …
                  Ditta: …
                  Tip: …
                  4. Tip ta’ bastiment:
                  Għat-Tonn bit-Tartarun
                  Bil-qasab u x-xlief
                  Bastiment ta' Appoġġ (*)
                  5. Tagħmir tas-sajd: …
                  6. Żoni tas-sajd: …
                  Speċi fil-mira: …
                  7. Port magħżul għall-operazzjoni tal-iżbark: …
                  8. Għadd totali tal-ekwipaġġ abbord: …
                  9. Metodu ta’ konservazzjoni abbord:
                  Frisk
                  Tkessiħ
                  Imħallat
                  Iffriżar
                  10. Kapaċità tal-friża kull 24 siegħa (f’tunnellati): …
                  Kapaċità tal-istivi: …
                  Numru: …
                  (*) Il-lista tal-bastimenti tas-sajd li jkunu responsabbiltà tal-bastiment tal-appoġġ għandha tkun mehmuża. Il-lista għandu jkollha l-isem u n-numru tal-Organizzazzjoni Reġjonali tal-Ġestjoni tas-Sajd (KTOI).
               
               
                  
               Test ta 'immaġni
               
                  11. Transponder VMS:
                  Manifattur: …
                  Mudell: …
                  Numru tas-serje: …
                  Verżjoni tas-softwer: …
                  Operatur tas-satellita: …
                  Jien, hawn taħt iffirmat, niċċertifika illi t-tagħrif ipprovdut f'din l-applikazzjoni huwa veru u ġenwin.
                  Magħmul fi …,
                  il-…
                  Firma tal-applikant …
               
            
            
               Appendiċi 2
               
                  KOMUNIKAZZJONI TAL-MESSAĠĠI VMS LILL-KOMOROS
               
               IR-RAPPORT TAL-POŻIZZJONI
               
                           Element tad-Dejta
                        
                        
                           Kodiċi
                        
                        
                           Obbligatorju/Fakultattiv
                        
                        
                           Rimarki
                        
                     
                           Bidu tar-reġistrazzjoni
                        
                        
                           SR
                        
                        
                           O
                        
                        
                           Dettall dwar is-sistema – jindika l-bidu tar-reġistrazzjoni
                        
                     
                           Destinatarju
                        
                        
                           AD
                        
                        
                           O
                        
                        
                           Dettall dwar il-messaġġ – destinatarju. Kodiċi ISO Alpha 3 tal-pajjiż
                        
                     
                           Mibgħut minn
                        
                        
                           FS
                        
                        
                           O
                        
                        
                           Dettall dwar il-messaġġ – min qed jinbgħat. Kodiċi ISO Alpha 3 tal-pajjiż
                        
                     
                           Tip ta’ messaġġ
                        
                        
                           TM
                        
                        
                           O
                        
                        
                           Dejta dwar il-messaġġ - Tip ta’ messaġġ “POS”
                        
                     
                           Kodiċi tar-Radju
                        
                        
                           RC
                        
                        
                           O
                        
                        
                           Dettall dwar il-bastiment – kodiċi internazzjonali tar-radju tal-bastiment
                        
                     
                           Numru ta’ referenza intern tal-Parti Kontraenti
                        
                        
                           IR
                        
                        
                           F
                        
                        
                           Dettall dwar il-bastiment – numru uniku tal-Parti Kontraenti (kodiċi ISO-3 tal-Istat tal-bandiera segwit b'numru)
                        
                     
                           Numru tar-reġistrazzjoni esterna
                        
                        
                           XR
                        
                        
                           F
                        
                        
                           Dettall dwar il-bastiment – numru li jidher fuq il-ġenb tal-bastiment
                        
                     
                           Stat tal-bandiera
                        
                        
                           FS
                        
                        
                           F
                        
                        
                           Dejta dwar l-Istat tar-reġistrazzjoni
                        
                     
                           Latitudni
                        
                        
                           LA
                        
                        
                           O
                        
                        
                           Dettall dwar il-pożizzjoni tal-bastiment – pożizzjoni fi gradi u minuti N/S DDMM (WGS -84)
                        
                     
                           Lonġitudni
                        
                        
                           LO
                        
                        
                           O
                        
                        
                           Dettall dwar il-pożizzjoni tal-bastiment – pożizzjoni fi gradi u minuti E/W DDDMM (WGS-84)
                        
                     
                           Data
                        
                        
                           DA
                        
                        
                           O
                        
                        
                           Dettall dwar il-pożizzjoni tal-bastiment – data tar-reġistrazzjoni tal-pożizzjoni UTC (SSSSXXJJ)
                        
                     
                           Ħin
                        
                        
                           TI
                        
                        
                           O
                        
                        
                           Dettall dwar il-pożizzjoni tal-bastiment – ħin tar-reġistrazzjoni tal-pożizzjoni UTC (SSMM)
                        
                     
                           Tmiem tar-reġistrazzjoni
                        
                        
                           ER
                        
                        
                           O
                        
                        
                           Dettall tas-sistema - jindika t-tmiem tar-reġistrazzjoni
                        
                     Sett tal-karattri: ISO 8859.1
               It-trażmissjoni ta’ l-informazzjoni hija strutturata kif ġej:
               
                           —
                        
                        
                           linja mmejla doppja (//) u l-kodiċi “SR” jindikaw il-bidu tat-trażmissjoni,
                        
                     
                           —
                        
                        
                           linja mmejla doppja (//) u kodiċi jimmarkaw il-bidu ta’ element ta’ dejta,
                        
                     
                           —
                        
                        
                           linja mmejla waħda (/) tifred il-kodiċi u d-dejta,
                        
                     
                           —
                        
                        
                           il-gruppi ta’ dejta huma separati bi spazju;
                        
                     
                           —
                        
                        
                           il-kodiċi “ER” u linja mmejla doppja doppja (//) fl-aħħar jindikaw it-tmiem tar-reġistrazzjoni.
                        
                     L-informazzjoni li mhix obbligatorja trid tiddaħħal bejn il-bidu u t-tmiem tar-reġistrazzjoni.
            
            
               Appendiċi 3
               
                  Linji gwida għall-qafas u l-implimentazzjoni ta' sistema elettronika ta' komunikazzjoni tad-dejta relatata mal-attivitajiet tas-sajd (Sistema ERS)
               
               DISPOŻIZZJONIJIET ĠENERALI
               
                        
                           1.
                        
                        
                           Kull bastiment tas-sajd tal-UE għandu jkun mgħammar b'sistema elettronika, minn hawn 'il quddiem imsejħa "sistema ERS", li tkun kapaċi tirreġistra u tittrażmetti dejta relatata mal-attività tas-sajd tal-bastiment, minn hawn 'il quddiem imsejħa "dejta ERS", waqt li l-bastiment ikun qed jopera fiż-żona tas-sajd tal-Unjoni tal-Komoros.
                        
                     
                        
                           2.
                        
                        
                           Bastiment tal-UE li ma jkunx mgħammar b'sistema ERS, jew li s-sistema ERS tiegħu ma tkunx qed taħdem, mhuwiex awtorizzat jidħol fiż-żona tas-sajd tal-Unjoni tal-Komoros biex iwettaq attivitajiet tas-sajd fiha.
                        
                     
                        
                           3.
                        
                        
                           Id-dejta ERS għandha tiġi trażmessa liċ-Ċentru ta' Monitoraġġ tas-Sajd (minn hawn 'il quddiem imsejjaħ ĊMS) tal-Istat tal-bandiera tal-bastiment, li jiżgura li din tkun awtomatikament disponibbli għaċ-ĊMS tal-Unjoni tal-Komoros.
                        
                     
                        
                           4.
                        
                        
                           L-Istat tal-bandiera u l-Unjoni tal-Komoros għandhom jiżguraw li ċ-ĊMS tagħhom ikunu mgħammra bit-tagħmir tal-informatika u s-softwer meħtieġa biex isseħħ it-trażmissjoni awtomatika tad-dejta ERS fil-format XMS [http://ec.europa.eu/cfp/control/codes/index_en.htm] disponibbli fi u li għandha proċedura ta' salvagwardja kapaċi li tirreġistra u taħżen id-dejta ERS f'forma li tinqara minn kompjuter għal perjodu ta' mhux anqas minn 3 snin.
                        
                     
                        
                           5.
                        
                        
                           Kull modifika jew aġġornament tal-format imsemmi fil-punt 3 għandu jkun identifikat u datat, u għandu jsir operattiv sitt xhur wara li jiġi applikat.
                        
                     
                        
                           6.
                        
                        
                           It-trażmissjoni tad-dejta ERS għandha tuża l-mezzi elettroniċi ta' komunikazzjoni mmaniġġjati mill-Kummissjoni Ewropea f'isem l-UE, identifikati bħala DEH ('Data Exchange Highway').
                        
                     
                        
                           7.
                        
                        
                           L-Istat tal-bandiera u l-Unjoni tal-Komoros għandhom jagħżlu korrispondent ERS kull wieħed li jkun il-punt ta' kuntatt.
                           
                                       a)
                                    
                                    
                                       Il-korrispondenti ERS għandhom jintgħażlu għal perjodu ta' mhux inqas minn sitt xhur.
                                    
                                 
                                       b)
                                    
                                    
                                       Iċ-ĊMS tal-Istat tal-bandiera u tal-Unjoni tal-Komoros għandhom jikkomunikaw b'mod reċiproku l-koordinati (ismijiet, indirizzi, numri tat-telefown, tal-faks u tal-posta elettronika) tal-korrispondenti ERS tagħhom.
                                    
                                 
                                       c)
                                    
                                    
                                       Kull modifika fil-koordinati tal-korrispondent ERS għandha tiġi kkomunikata mingħajr dewmien.
                                    
                                 
                     STABBILIMENT U KOMUNIKAZZJONI TAD-DEJTA ERS
               
                        
                           1.
                        
                        
                           Il-bastiment tas-sajd tal-UE għandu:
                           
                                       a)
                                    
                                    
                                       ta' kuljum jikkomunika d-dejta ERS għal kull jum li jagħmel fiż-żona tas-sajd tal-Unjoni tal-Komoros;
                                    
                                 
                                       b)
                                    
                                    
                                       jirreġistra għal kull qabda bit-tartarun jew bil-konz, il-kwantitajiet ta' kull speċi maqbuda jew miżmuma abbord bħala l-ispeċi fil-mira kif ukoll jekk tkun parti mill-qbid inċidentali, jew skartata;
                                    
                                 
                                       c)
                                    
                                    
                                       għal kull speċi identifikata fl-awtorizzazzjoni tas-sajd mogħtija mill-Unjoni tal-Komoros, għandhom jiġu ddikjarati wkoll il-qabdiet b'valur ta' żero;
                                    
                                 
                                       d)
                                    
                                    
                                       kull speċi għandha tkun identifikata mill-kodiċi alfa-3 tal-FAO;
                                    
                                 
                                       e)
                                    
                                    
                                       il-kwantitajiet huma espressi f'kilogrammi ta' piż ħaj, jew jekk ikun meħtieġ, f'għadd ta' ħut individwali;
                                    
                                 
                                       f)
                                    
                                    
                                       fid-dejta ERS jirreġistra, għal kull speċi identifikata fl-awtorizzazjoni tas-sajd mogħtija mill-Unjoni tal-Komoros, il-kwantitajiet li jkunu ġew trażbordati jew imħatta l-art;
                                    
                                 
                                       g)
                                    
                                    
                                       fid-dejta ERS jirreġistra, waqt kull dħul (messaġġ COE) u ħruġ (messaġġ COX) miż-żona tas-sajd tal-Unjoni tal-Komoros, messaġġ speċifiku li jkun fih, għal kull speċi identifikata fl-awtorizzazjoni tas-sajd mogħtija mill-Unjoni tal-Komoros, il-kwantitajiet li jkunu qed jinżammu abbord fil-mument ta' kull dħul/ħruġ;
                                    
                                 
                                       h)
                                    
                                    
                                       jittrażmetti kuljum id-dejta ERS liċ-ĊMS tal-Istat tal-bandiera, skont il-format previst fil-paragrafu 3 hawn fuq, mhux aktar tard minn 23:59 UTC.
                                    
                                 
                     
                        
                           2.
                        
                        
                           Il-kaptan huwa responsabbli għall-preċiżjoni tad-dejta ERS irreġistrata u trażmessa.
                        
                     
                        
                           3.
                        
                        
                           Iċ-ĊMS tal-Istat tal-bandiera għandu jibgħat awtomatikament u b'mod immedjat id-dejta ERS liċ-ĊMS tal-Unjoni tal-Komoros.
                        
                     
                        
                           4.
                        
                        
                           Iċ-ĊMS tal-Unjoni tal-Komoros għandu jikkonferma li tkun waslet id-dejta ERS b'messaġġ ta' ritorn u jittratta kull dejta ERS b'mod kunfidenzjali.
                        
                     NUQQAS FIS-SISTEMA ERS ABBORD BASTIMENT, U/JEW FIT-TRAŻMISSJONI TAD-DEJTA ERS BEJN IL-BASTIMENT U Ċ-ĊMS TAL-ISTAT TAL-BANDIERA
               
                        
                           1.
                        
                        
                           L-Istat tal-bandiera għandu jinforma mingħajr dewmien lill-kaptan u/jew lil sid il-bastiment li jtajjar il-bandiera tiegħu, jew lir-rappreżentant tiegħu, b'kull nuqqas tekniku tas-sistema ERS installata abbord bastiment jew b'nuqqas fil-funzjonament tat-trażmissjoni tad-dejta ERS bejn bastiment u ċ-ĊMS tal-Istat tal-bandiera.
                        
                     
                        
                           2.
                        
                        
                           L-Istat tal-bandiera għandu jinforma lill-Unjoni tal-Komoros bin-nuqqas skopert u bil-miżuri korrettivi li jkunu ttieħdu.
                        
                     
                        
                           3.
                        
                        
                           F'każ ta' ħsara tas-sistema ERS abbord il-bastiment, il-kaptan u/jew is-sid għandhom jiżguraw li l-ħsara titranġa jew li s-sistema ERS tinbidel f'mhux aktar tard minn 10 ijiem wara. Jekk il-bastiment jagħmel waqfa f'port f'dak il-perjodu ta' 10 ijiem, huwa jista' jkompli biss bl-attivitajiet tas-sajd tiegħu fiż-żona tas-sajd tal-Unjoni tal-Komoros ladarba s-sistema ERS tiegħu tkun fi stat perfett ta' funzjonament, għajr jekk l-Unjoni tal-Komoros tawtorizzah mod ieħor.
                        
                     
                        
                           4.
                        
                        
                           Bastiment tas-sajd ma jistax jitlaq minn port wara li jkun instab nuqqas tekniku fis-sistema ERS tiegħu qabel ma:
                           
                                       a)
                                    
                                    
                                       is-sistema ERS tiegħu tkun funzjonali mill-ġdid għas-sodisfazzjoni tal-Istat tal-bandiera u tal-Unjoni tal-Komoros, jew
                                    
                                 
                                       b)
                                    
                                    
                                       f'każ li l-bastiment ma jkomplix bl-attivitajiet tas-sajd tiegħu fiż-żona tas-sajd tal-Unjoni tal-Komoros, jekk jirċievi l-awtorizzazzjoni mill-Istat tal-bandiera. Fil-każ tal-aħħar, l-Istat tal-bandiera għandu jinforma lill-Unjoni tal-Komoros bid-deċiżjoni tiegħu qabel it-tluq tal-bastiment.
                                    
                                 
                     
                        
                           5.
                        
                        
                           Kull bastiment tal-UE li jopera fiż-żona tas-sajd tal-Unjoni tal-Komoros b'sistema ERS difettuża għandu jittrażmetti kuljum u mhux aktar tard minn 23:59 UTC id-dejta ERS kollha liċ-ĊMS tal-Istat tal-bandiera b'mezz ieħor ta' komunikazzjoni elettronika li jkun disponibbli u aċċessibbli miċ-ĊMS tal-Unjoni tal-Komoros.
                        
                     
                        
                           6.
                        
                        
                           Id-dejta ERS li ma tkunx tista' tkun magħmula disponibbli għall-Unjoni tal-Komoros permezz tas-sistema ERS minħabba nuqqas kif imsemmi fil-paragrafu 12 għandha tintbagħat miċ-ĊMS tal-Istat tal-bandiera liċ-ĊMS tal-Unjoni tal-Komoros b'mezz ieħor elettroniku li jkun tajjeb b'mod reċiproku. Din it-trażmissjoni alternattiva għandha titqies bħala prijoritarja, filwaqt li jiġi kkunsidrat li l-iskadenzi normalment applikabbli għat-trażmissjoni jistgħu ma jiġux rispettati.
                        
                     
                        
                           7.
                        
                        
                           Jekk iċ-ĊMS tal-Unjoni tal-Komoros ma jirċevix id-dejta ERS mingħand bastiment matul 3 ijiem konsekuttivi, l-Unjoni tal-Komoros tista' toħroġ struzzjonijiet lill-bastiment biex imur immedjatament f'port magħżul mill-Unjoni tal-Komoros għal investigazzjoni.
                        
                     NUQQASIJIET TAĊ-ĊMS - DEJTA ERS MHUX RIĊEVUTA MIĊ-ĊMS TAL-UNJONI TAL-KOMOROS
               
                        
                           1.
                        
                        
                           Jekk ĊMS ma jirċevix id-dejta ERS, il-korrispondent ERS tiegħu għandu jinforma minnufih lill-korrispondent ERS taċ-ĊMS l-ieħor u, jekk ikun meħtieġ, jikkollabora sabiex tinstab soluzzjoni għall-problema.
                        
                     
                        
                           2.
                        
                        
                           Iċ-ĊMS tal-Istat tal-bandiera u ċ-ĊMS tal-Unjoni tal-Komoros għandhom jaqblu b'mod reċiproku dwar mezzi ta' komunikazzjoni elettroniċi alternattivi li għandhom jintużaw sabiex tiġi trażmessa d-dejta ERS f'każ ta' nuqqas ta' ĊMS, u għandhom jinfurmaw lil xulxin minnufih b'kull modifika.
                        
                     
                        
                           3.
                        
                        
                           Jekk iċ-ĊMS tal-Unjoni tal-Komoros jirrapporta li d-dejta ERS ma tkunx waslet, iċ-ĊMS tal-Istat tal-bandiera għandu jidentifika l-kawżi tal-problema u jieħu l-miżuri xierqa sabiex tinstab soluzzjoni għall-problema. Iċ-ĊMS tal-Istat tal-bandiera għandu jinforma liċ-ĊMS tal-Unjoni tal-Komoros u tal-UE bir-riżultati u l-miżuri li jkunu ttieħdu fi żmien 24 siegħa wara li jkun ġie skopert in-nuqqas.
                        
                     
                        
                           4.
                        
                        
                           Jekk ikun hemm bżonn ta' iktar minn 24 siegħa biex tinstab soluzzjoni għall-problema, iċ-ĊMS tal-Istat tal-bandiera għandu jittrażmetti id-dejta ERS li tkun nieqsa liċ-ĊMS tal-Unjoni tal-Komoros bl-użu ta' wieħed mill-mezzi elettroniċi alternattivi previsti fil-punt 17.
                        
                     
                        
                           5.
                        
                        
                           L-Unjoni tal-Komoros għandu jinforma lis-servizzi ta' kontroll kompetenti tiegħu (MCS) sabiex il-bastimenti tal-UE ma jkunux meqjusa li qed iwettqu ksur minħabba n-nuqqas ta' trażmissjoni tad-dejta ERS miċ-ĊMS tal-Unjoni tal-Komoros minħabba nuqqas ta' wieħed miċ-ĊMS.
                        
                     MANUTENZJONI TA' ĊMS
               
                        
                           1.
                        
                        
                           L-operazzjonijiet ta' manutenzjoni ppjanifikati ta' ĊMS (programmi ta' manutenzjoni) u li probabbli jaffettwaw l-iskambju tad-dejta ERS għandhom jiġu nnotifikati liċ-ĊMS l-ieħor mhux inqas minn 72 siegħa qabel, b'indikazzjoni, jekk dan ikun possibbli, tad-data u t-tul ta' żmien tal-manutenzjoni. L-informazzjoni, għall-operazzjonijiet ta' manutenzjoni mhux ippjanati, għandha tintbagħat mill-iktar fis possibbli liċ-ĊMS l-ieħor.
                        
                     
                        
                           2.
                        
                        
                           Matul l-operazzjoni ta' manutenzjoni, id-disponibbiltà tad-dejta ERS tista' titpoġġa fi stat ta' stennija sakemm is-sistema tiġi operattiva mill-ġdid. Imbagħad, id-dejta ERS ikkonċernata terġa' titpoġġa għad-dispożizzjoni immedjatament wara t-tmiem tal-operazzjoni ta' manutenzjoni.
                        
                     
                        
                           3.
                        
                        
                           Jekk l-operazzjoni ta' manutenzjoni ddum iktar minn 24 siegħa, id-dejta ERS għandha tiġi trażmessa liċ-ĊMS l-ieħor b'wieħed mill-mezzi elettroniċi alternattivi kif previst fil-punt 17.
                        
                     
                        
                           4.
                        
                        
                           L-Unjoni tal-Komoros għandha tinforma lis-servizzi ta' kontroll kompetenti tagħha (MCS) sabiex il-bastimenti tal-UE ma jkunux meqjusa li qed iwettqu ksur minħabba n-nuqqas ta' trażmissjoni tad-dejta ERS kawża ta' operazzjoni ta' manutenzjoni ta' ĊMS.